text:
Muhoza Goreti w’imyaka 34 y’amavuko, yifuza gupfa iyo yumvise atangiye gusubiza amaso ku byamubayeho mu bwana bwe. Mu gihe cya Jenoside yakorewe abatutsi mu 1994, Muhoza yari afite imyaka 12 y’amavuko. Se umubyara na basaza be batanu, bishwe jenoside igitangira.
Nk’uko Muhoza yabitangarije ibiro ntaramakuru KT Press, icyo yihe ngo yabanaga n’umuryango we ku Gisenyi, ubu ni mu karere ka Rubavu mu Ntara y’Uburengerazuba. Igihe cyaje kugera bimukira mu cyahoze ari Gitarama, aho abahigwaga muri Jenoside benshi bari barimo kujya gushakira ubuhungiro.
Yibuka neza uburyo mu gihe cya Jenoside, Interahamwe zajyaga zibasanga aho bihishe zigatoranya abakobwa n’abagore, zikabasambanya ku ngufu, ibi nawe bikaba byaramubayeho. Muhoza ati: “Abagabo babiri bamfashe nari mbazi. Umwe yitwaga Kalisa, undi yitwa Rukarabankaba Alexandra… Nyuma bahise bahura n’abandi bagabo, babasaba ko babo bansambanya. Abo bagabo bigabanyijemo amatsinda abiri, maze barampiganirwa. Bakinnye amakarita, basezerana ko utsinda ari we uza kunsambanya mbere. Hari tariki 2 z’ukwezi kwa Gatandatu 1994 ubwo bansambanyaga, maze gusambanywa n’abagabo 15 mbura ubwenge, ibyakurikiyeho simbyibuka.”
Igiteye agahinda, ni uko gusambanywa n’abo bagabo bose, byamuviriyemo n’akaga k’uko yahise yanduzwa agakoko gatera SIDA. Uretse ibyo kandi, banamuteye inda yaje kuvukamo umwana w’umuhungu, uyu akaba iteka amubera urwibutso rw’akaga yahuye nako.
Nyuma yo kumenya ko bamuteye inda, yashatse gukuramo inda bitewe n’igitutu cy’umuryango we, ariko igihe kiza kugera yiyemeza gukomeza gutwita iyo nda ndetse akanayibyara. Nyina wa Muhoza ntiyari yorohewe n’ubuzima bubi umukobwa we yari abayemo, anabana n’ubwandu bw’agakoko gatera SIDA.
Nyuma yo kubyara, ku myaka ye 14 gusa y’amavuko, nyina yamuhatiye gushakana n’umugabo wo muri Kongo wari ukuze cyane kuko yari afite imyaka ibarirwa muri 60, uwo bakaba ari nawe Muhoza yaje kubyarana nawe umwana wa kabiri.
Uburyo uwo mugabo we yamufataga nabi, byatumye batamarana igihe maze Muhoza aza kumucika agaruka mu Rwanda gutangira ubundi buzima bushya, hari mu mwaka w’1996. Nk’umukobwa muto wari umaze kubyara kabiri, atarigeze yiga kandi yarihebye, ubuzima bwe bwari inzira y’umusaraba.
Yaje gufata abana be abasigira nyirakuru, arangije ajya i Kigali gushaka akazi kugirango abashe kujya abona icyo abatungisha. Akigera mu mujyi wa Kigali, yahise abona akazi ko gukora imirimo yo mu rugo, aha ari naho yaje kumenyanira n’umusore nawe wakoraga akazi ko mu rugo.
Muhoza yaje kuba inshuti n’uwo muhungu, biza kugera ubwo bakundana cyane ariko ntiyigera amuhingukiriza ko abana n’ubwandu bw’agakoko gatera SIDA, kugeza ubwo yaje kumutera inda. Muhoza ati: "Nari mfite roho mbi, nari ntarakira ubuzima bubi bw’ahashize hanjye... Nashakaga kwanduza umugabo wese SIDA".
Uwo mukunzi wa Muhoza yaje kumutega amatwi amubwira ibye byose, undi ahitamo kumubabarira ndetse urukundo rwabo rurushaho gushinga imizi. Igihe cyaje kugera bayarana umwana w’umukobwa, uwo akaba yari abaye uwa gatatu kuri Muhoza. Muhoza Goreti ati: "Yanyitagaho cyane, rimwe na rimwe akansohokana tukajya gusangira, kandi urukundo rwacu rwarushijeho kugenda rukomera umunsi ku wundi"
Nyuma yo kubyara uwo mwana wa gatatu, Muhoza yasubiye kubana na nyina, gusa ku bw’amahirwe abana ntabwo bavukanye ubwandu bw’agakoko gatera SIDA. Uwo mukunzi we babyaranye umwana wa gatatu, yakomeje kumufasha, ariko akagira umutwaro ukomeye cyane w’uko abana be babiri bakuru bahoraga bamubaza impamvu afata imiti, ubundi bakamubaza aho Se ubabyara ari. Ibyo byose yakomeje kubigumana muri we, kugeza ubwo mu mwaka wa 2014, nyuma yo guhabwa ubufasha bw’isanamutima, yaje guhishurira abana be iby’inzira y’umusaraba yanyuzemo, abasobanurira ko bose ari abana be kandi bagomba gufatanya guharanira kuzagira ejo hazaza heza.
Ubu umwana w’imfura wa Muhoza, yiga mu mwaka wa gatanu w’amashuri yisumbuye mu kigo cy’ubumenyingiro, aho yiga ibijyanye n’ubwubatsi. Umwana we wa kabiri yiga mu mwaka wa kabiri w’amashuri yisumbuye, mu gihe uwa gatatu we agiye kurangiza umwaka wa gatandatu w’amashuri abanza.
N’ubwo yahuye n’ubuzima bumusharirira, Muhoza avuga ko yabashije kurwana n’ibyo bibazo ubuzima bugakomeza, hanyuma umukunzi we babyaranye umwana wa gatatu bakaba ubu bateganya gushyingiranwa mu mpera z’uyu mwaka wa 2016.
Kugeza ubu, Muhoza aba mu karere ka Gicumbi ko mu Ntara y’Amajyaruguru, aho yabashije kwiyubaka, akaba acuruza ibitunguru n’ibirayi, aho ashobora gukorera amafaranga y’u Rwanda 50,000 ku munsi iyo byagenze neza. Uwo mukunzi we, nawe yabashije kwiteza imbere kuko ubu asigaye ari umushoferi w’ikamyo, kandi akaba yishimiye kuzashyingiranwa n’umukunzi we.


c: text/html

text:
Iyi nkuru yanditswe na Mwami wa Blog Igituba
Mbanje gusuhuza wowe Bagambiki wabimburiye abakunzi ba blog, ukayirema hanyuma natwe tukayoboka nkaba nanone nshimira nyine abo badahwema kuyisura buri munsi by'umwihariko abatugezaho ibitekerezo ari nabyo bivamo umurongo ngenderwaho wa BLOG IGITUBA .
Izi rero ni zimwe mu mpamvu zituma ingo zimwe na zimwe zisenyuka bitewe no gucana inyuma kw'abashakanye:
Ahanini bitewe n'umuvuduko iyi si yacu igenderaho usanga abashakanye kubera umwanya muto bagenera abo bashakanye, habaho gucana inyuma, ugasanga niba ari umugabo ugira akazi kenshi bityo akaba atagihaza umugore we mu buriri, bityo nyamugore akishakira undi ku ruhande wajya umumara inyota ! Kugirango bitamentyekana vuba, akenshi usanga abitwa ngo n'inshuti z'umugabo arizo ziyambazwa, cg se abafitanye isano ariko ya kure n'umugore kuburyo umugabo atarabukwa vuba.
- Bumwe mu burwayi bwandurira mu mibonano mpuzabitsina :
Akenshi usanga iyo uburwayi butaramenyekana cyane, habaho kwibaza kw'abashakanye uwaba yarabuzaniye undi mbere. Ibi bituma habaho gutekereza cyane no kutisanzura mugitanda, bityo hagahoraho inyota y'urukundo kuko ntawuba yahagije undi. Iyo hagize ucika ikiziriko rero yanzura agira ati " iwanjye nta kigenda"
Ibi bikunze gukorwa n'abagore, mu gihe bamenye ko abagabo babo babaca inyuma. Kubera intege nke no kudashaka guhangana bahitamo kwishakishiriza ku ruhande.
- Kugira inshuti mbi ( bad company )
Akenshi usanga abashakanye ku mpande zombi, bagira inshuti mbi n'inziza. Mu nshuti mbi rero niho hrimo izigishanya ko : Ikibano kiryoha, ko kudakubita umugore ar'ikosa, kwigishanya kunywa inzoga n'ibiyobyabwenge, n'ibindi byinshi. Ikivamo rero n'uko habaho gutinyukana no gusuzugurana nyine kw'abashakanye. Nyuma havuka amakimbirane hagati yabo bityo mu gitanda bigatangira gucumbagira. Ikivamo n'ugushakira igisubizo kuri 7 (sept) cg se iruhande.
Ahangaha niho usangamo : abaciye imyeyo, ba mukagatare, imboro ntoya cg se nini cyane ku bagabo, isuku nkeya ku mpande zombi n'ibindi.
Niho uzasanga umugabo yaciye inyuma umugore we kuko akurikiye umunyarira cg se uwakunnye. Ikivamo n'uko umugore kubwo kutamuha neza rwa rukundo nawe azajya kuruhande. Kimwe n'uko umwanda waba intandaro yabangamira urwo rukundo, bityo hakabaho kujya kurushakira kuruhande.
Ibi bikunzwe gukorwa n'abagore, bitewe no kwifuza, bumva ko bagurana ibyo bifuza ikibyeyi !
Hari rero na kamere, aho usanga n'iyo abashakanye baba bihagije muri bya bindi byose twavuze harimo iminyarire, imyeyo, n'ibindi habaho gucana inyuma byanze bikunze ! Iyo byageze aha rero ubwo haba hasigaye amasengesho.
Ngirango rero iyo izo mpamvu zimaze kumenyekana kandi no kwemeranyaho ko koko bibaho nizo rero zashingirwaho dushaka umuti wo kubana neza nta gucana inyuma tugashimangira urwo rukundo.
Yari Mwami rero ubifuriza kuzubaka zigakomera.

robotstxt: allowed

filter: keep


text:
Ubwonko
Ubwonko bw’inyamaswa zikururuka (reptiles) buzibashisha kumenyera vuba aho zigeze n’ibihe zirimo (ni yo mpamvu muzasanga izo nyamaswa zihindagurika mu bushyuhe bw’umubiri bitewe n’uko aho ziri hashyushye cyangwa hakonje), ubw’inyamswa bita inyamabere bukazibashisha kwiyoroshya, ntizigire amahane, ariko ubwonko bw’umuntu ni bwo bwonyine bushoboye guhimba ibishya no gukundana nyakuri.
Kuva kera cyane, uruyuki rw’urunyamirimo (l’abeille ouvrière) rukora uruhererekane rw’ibyo rushinzwe ariko kuri gahunda zitajya zidahinduka.
Mu gice cy’inyuma cy’ubwonko twagereranya n’uruhu rwabwo (cortex cérébral) ni ho habikwa ibyo washyize mu bwonko ngo uzabyibuke :
Agace k’inyuma werekera hasi (région occipitale) ni ko kibuka ibyo wabonesheje amaso (les informations visuelles). Naho agace ko hejuru no mu mpande aharinganiriye n’igufwa ryo hejuru n’irya nyiramivumbi (région pariétotemporale) ko kabika ibyavuzwe (les informations verbales).
Mu by’ukuri utwo duce dukora umurimo watwo ku manywa (activité diurne), ariko na nijoro usinziriye uri mu nzozi (le sommeil paradoxal avec rêves) na byo birushaho gushimangira ibyinjiye mu bwonko kugira ngo uzabyibuke.
Kugira ngo umuntu yibuke, ubwonko bwo mu mutwe bubigiramo uruhare rukomeye. Nk’agace k’ahagana mu gahanga (lobe frontal), by’umwihariko kagira umumaro wo guhitamo ibyo wibuka, kagahitamo ibigomba kubikwa mu bwonko, kubisesengura no kubitunganya kugira ngo intekerezo zihamanye n’ibikorwa.


text:
Urwenya-Umugabo umwe yagize isabukuru y'imyaka mirongo ine
Umugabo umwe yagize isabukuru y'imyaka mirongo ine
nuko kuri uwo munsi abyutse umugore arijijisha ntiyanamwifuriza isabukuru
nziza. Afata ibyo kurya bya mu gitondo abana be nabo ntibagira icyo bamubwira nuko ajya kukazi. Ahageze secretaire amwakiriza sourire na happy birthday to you.
Umugabo arishima ati "nibe nawe aranyibutse."
Saa sita secretaire ati "tujye gusangira." Baragiye muri restaurant umugabo yishimye ati "uyu munsi nari nawutangiye nabi ariko urimo kuba mwiza."
Bavuye kurya Secretaire ati "waje tugaca mu rugo ko ari anniversaire yawe kandi ukaba uri patron wafashe apres midi yawe? Patron mu mutima ati "ibintu birimo kuba byiza uvuze ukuri tugende."
Bageze mu rugo secrétaire ati "niba ntakibazo ngiye kwitunganya gato ndaje ." Ubwo yinyabya mu cyumba wamugabo nawe aba akuyemo imyenda yose aho yari asigaye muri salon!!! Mu kugaruka secrétaire aza akurikiwe na madamu wa patoro afite gato y anniversaire , n'abana be
amaboko bayujuje amakado....
Shyiraho Igitekerezo!
Subscribe to: Post Comments (Atom)


text:
Igisubizo: Mu Byakozwe n'Intumwa 13:38 baragira bati,” Nimumenye rero, bavandimwe ko ari ku bwa Yesu mwamenyeshejwe ibabarirwa ry’ibyaha.”
Imbabazi ni iki kuki jyewe nzikeneye?
Ijambo "imbabazi" risobanura guhanagura urutonde rw'ibyaha, kugira impuhwe, gusiba ideni. Iyo dukoreye nabi abandi dusaba imbabazi kugira ngo twongere tugirane umubano mwiza. Imbabazi ntizitangwa kuko nyiri ukuzaka akwiriye kubabarirwa. Nta muntu ubereye kubabarirwa. Imbabazi ni igikorwa cy'urukundo, impuhwe, ingabire. Kubabarira ni icyemezo umuntu afata kugira ngo yoye kugirira undi ingingimira, akirengagiza ibyamukorewe bidakwiye.
Bibiliya itubwira ko twese dukeneye imbabazi zituruka ku Mana. Twese twaracumuye. Umubwiriza 7:20 agira ati” Koko rero ku isi nta ntungane ihari ikora neza ntiyigere icumura.” 1 Yohani 1:8” Niba tuvuze tuti 'Nta cyaha tugira'tuba twibeshya ubwacu, nta kuri kuba kuturimo.” Icyaha icyo ari cyo cyose gifatwa mbere na mbere nk'igikorwa cyo kwigomeka ku Mana (Zaburi 51:4). Bityo rero, dukeneye cyane rwose imbabazi z'Imana. Niba ibyaha byacu bitababariwe, tuzabaho iteka ryose dushegeshwa n'ingaruka z'ibyaha byacu(Matayo 25:46; Yohani 3:36).
Imbabazi-Nazihabwa nte?
Amahirwe twigirira ni uko Imana ari urukundo kandi ni nyir'impuhwe-ihora yiteguye kutubabarira ibyaha byacu! 2Petero 3:9 agira ati,” . . . Ni mwebwe yihanganira, kuko adashaka ko hagira n'umwe worama, ahubwo ko bose bisubiraho bakamugarukira.” Imana ishaka kutubabarira, ni yo mpamvu imbabazi zihora zidutegereje.
Ubundi igihano kidukwiriye cy'ibyaha byacu ni urupfu. Mu Banyaroma igice cya mbere 6:23 agira ati,” Nuko rero ingaruka y'icyaha ni urupfu. . .” Nta nyungu dukomora ku gucumura uretse kunambira mu rupfu. Imana, mu mugambi wayo utagira inenge, yigize umuntu-Yesu kristo(Yohani 1:1, 14)Yesu yapfiriye ku musaraba, aratwigurana yemera igihano twagenewe-urupfu.
2 abanyakorinti 5:21 baratwigisha ngo,” Kugira ngo nk'uko icyaha cyari cyaraganje mu rupfu, n'ineza izaganze mu butungane.” Yesu yapfiriye ku musaraba, aratwigurana! Nkuko ari Imana, urupfu rwa Yesu ruhesha imbabazi ku byaha by'isi nzima. 1 Yohani 2:2 agira ati” Ni nawe gitambo cy'impongano y'ibyaha byacu, ndetse atari ibyaha byacu byonyine ahubwo n'iby'isi yose.” Yesu yazutse mu bapfuye, atangaza ko atsinze icyaha n'urupfu. (1 Abanyakorinti 15:1-28). Himbaza Imana, mu rupfu n'izuka bya Yesu Kristo, mu gice cya kabiri cy'Abanyaroma 6:23 ukuri dusoma,” . . . Naho ingabire y'Imana ni ubugingo bw'iteka muri Kristo Yesu Umwami wacu.”
Urifuza kubabarirwa ibyaha byawe? Mbese wiyumvamo ikiniga kiguhora ku mutima y'uko uri umunyacyaha ukaba usa naho wananiwe kukikura? Imbabazi z'ibyaha byawe zirahari niba ufitiye ukwemera Yesu Kristo yuko ari we mucunguzi wawe. Abanyefezi 1:7 bagira bati,” Ni we dukesha gucunguzwa amaraso ye, tukamuronkeramo imbabazi z'ibyaha byacu, ku rugero rw'ubusendere bw'ineza yayo.” Yesu yatwishyuriye ideni, kugirango tubashe kugirirwa imbabazi. Icyo umuntu asabwa gukora cyonyine ni ukwaka imbabazi Imana muri Yesu, ukemera ko Yesu yaturihiye agatanga ubuzima bwe ngo duhabwe imbabazi-kandi azakubabarira! Yohani 3:16-17 adufitiye ubutumwa bwiza cyane bugira buti,” Koko Imana yakunze isi cyane bigera aho itanga umwana wayo w'ikinege, Igira ngo umwemera wese atazacibwa, ahubwo agire ubugingo bw'iteka. Icyakora Imana ntiyohereje umwana wayo ku isi ngo ayicire urubanza ahubwo yagira ngo akize isi.”
Imbabazi -Mbese koko biroroshye kuzihabwa?
Yego rwose biroroshye! Ntacyo waha Imana ngo iguhembe imbabazi zayo. Ntabwo wagura imbabazi z'Imana. Icyo usabwa cyonyine wazihabwa, ubikesheje ukwemera, ubikesheje ubwiza n'impuhwe z'Imana. Niba ushaka kwemera Yesu Kristo ko ari we Mucunguzi wawe hanyuma ukaronka imbabazi ziturutse ku Mana, dore isengesho wavuga. Kuvuga iri sengesho cyangwa se irindi ryose sibyo bizakurokora. Icyizere cyonyine ugirira muri Kristo nicyo gishobora kugukiza ibyaha. Iri sengesho ritubere gusa inzira yo kugaragariza Imana ukwemera tuyifitiye no kuyishimira Imbabazi yaduhaye.” Mana, nzi neza ko nagucumuye ho ko nkwiriye kandi guhannwa. Ariko Yesu Kristo yambereye igitambo ahannwa mu kigwi cyanjye none mbinyujije mu kwemera mufitiye ngirira ikigongwe. Ikizere cyanjye nkigiriye Wowe kugira ngo umpe agakiza. Shimirwa Mana kubera ingabire zawe uduha zitagira uko zisa hamwe n'impuhwe utugirira! Amen!
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Nahawe imbabazi? Nabona nte imbabazi zituruka ku Mana?
Igisubizo: Mu Byakozwe n'Intumwa 13:38 baragira bati,” Nimumenye rero, bavandimwe ko ari ku bwa Yesu mwamenyeshejwe ibabarirwa ry’ibyaha.”


text:
Rubyiruko mumenye ibi bizabarinda
Hari ubwo umukobwa cyangwa umuhungu b’abakrisito bakiri urubyiruko, bagwa mu byaha by’uburyo butari bumwe kandi bikomeye bajyaga bibwira ko bitababaho, maze buri wese mu mutima we akibaza ati” ibi byambayeho gute?” amarira akaba menshi, agahinda kakaba kenshi, inshuro nyinshi hakaba ubwo biterwa n’ubutamenya.
Umuntu ukiri muto yibereye mu rusengero hari ubwo areba abakuze bakora ibintu bigayitse, maze akavuga ati “ariko se buriya bagira ubwenge njye biriya ntibizambaho”, imyaka igashira indi ikaza yajya kubona akisanga mu bisa nibyo yagayaga kera, akenshi bigaterwa no kuba atarigishijwe neza ngo amenya uko agomba kwitwara akiri muto, bikazamushoboza no kuba umuntu muzima no mu gihe azaba yakuze.
TUREBE IBYA TELEVIZIYO, INTERINETI NA FILIMI
Hari abasore birarira bavuga ngo ntacyo bintwara njyewe sha, akavuga ngo iyo mvuye kureba za filimi mbi cyangwa amashusho mabi muri internet (aha ndashaka kuvuga ibintu byuzuyemo amashusho y’ubusambanyi n’ubwicanyi dore ko iyo filimi itabonetsemo ibyo yitwa ko ntakigenda) maze akavuga ngo njye bihita binshiramo ako kanya, mpita mbyibagirwa, uwo ushaka kubeshya se ni nde? Iyo urangije kubireba ibyo warebye byose biguma muri wowe ntaho bijya nta nuko wabyirukana gushoboka.
Bimeze nk’igihe umuntu amaze kurya ibyo yariye bijya munda imbere mur iwe, ariko ibiryo byo hari igihe ibyangiritse bitera umuntu iseseme nuko akabiruka, ariko niba harimo microbe cyangwa se intungamubiri ibyo byo biba byarangije kwinjira mu maraso., ku bibi umuntu areba byo nta kubiruka kubaho, bijya mu bitekerezo byawe, bigasa nibyinjira mu maraso bikagira ingaruka mu mubiri, no mu mikorere yawe.
Hari ubwo umuntu yagerageza kwibaza ngo, kuki ibinyamakuru byinshi, amafilimi menshi, za publisite izarizo zose , ziba zuzuyemo ibintu bitari byiza kandi bishaka gukurura abasore, kandi ku bintu byose byamamazwa hagomba kugaragaraho umusore cyangwa umukobwa ukiri muto, ryaba itabi zaba inzoga, n’ibindi, kugeza nubwo ushaka kwamamaza n’ipikipiki akora uburyo bwose ashyiraho, umukobwa wambaye ubusa, yewe nuwamamaza intebe zo kwicaraho kandi ubundi urumva ko ntaho byari bihuriye n’abakobwa ariko ibyo byose bifite intego. Abakora mwene ibyo bose bo baba bazi icyo bashaka kugeraho ni ugukurura amaso yawe, bamaze gukurura amaso yawe baba batwaye n’ubwonko bwawe, hagakurikiraho imikorere n’amahitamo yawe yose. Ibyamaze kugera mu mutima wawe rero biratangira bikajya mu bikorwa, noneho kuko mu muntu imbere ariho haturuka ibibi byose ibitekerezo bibi, ubwicanyi, ubujura, ubusambanyi, kugambana …… ibi hashize imyaka 2000 Yesu abivuze. Uku niko benshi bagenda bandura bandujwe n’abafite imitima yanduye bakoresheje ubwenge bubi bwo gushyira byose mu mashusho.
INGARANI
Ubundi hari ibiba ku muntu akabura icyo abikoraho, ariko ibyo ureba byo ushobora kubitegeka. ukwiye kwirinda ibyakwanduriza ubwonko kuko ibikorwa byose by’umuntu bituruka ku byo atekereza. Iyo nk’umwana w’umusore uhora ureba ibyo bibi by’ubusambanyi, biragenda bigategeka imitekerereze yawe, kugeza ubwo bikurusha imbaraga bikajya byizana mu bitekerezo uko bishatse. Yesu yaravuze ngo aho intumbi ziri niho inkongoro ziboneka, cyangwa se tuvuge ngo, ahari ingarani iteka uhasanga imbeba; ibikona n’izindi nyamaswa zitungwa n’imyanda. Twabivuga mu yandi magambo ngo umutima wanduye, niho hateranira abadayimoni, n’imyuka mibi yose. Umutima wabaye ingarani y’ibibi byose rero urashyuha, umwana w’umusore cyangwa umukobwa akaba atagishoboye kwitegeka na gato, niho uzumva ishyano rikomeye ngo umwana w’umuhungu yasambanye na mushiki we, aho abagabo basambana n’abakobwa bibyariye, ba se wabo bagakora ibibi n’abana babo. abantu baba barangije kuba imbohe z’ikibi ,batwarwa ku buryo nta rutangira.Abantu bose baba barahindutse nk’ibikinisho byo guhaza amarari yabo gusa. N’abana bangahe b’abasore kubera ibyo bareba byuzuye ubusambanyi,byabatwaye umutima kuburyo ubu bisigaye binuzuye mu materefoni yabo. Ahajya amashusho mu materefoni urwo rukozasoni nirwo rwuzuyemo, babireba bihishe, ikivamo ni uko babona abakobwa nk’ibiremwa byo gukinisha hanyuma bikajugunywa, ubwo se abo dutegereze ngo bazubaka ingo zikabaho, kandi bamaze kumenyera guhinduranya abakobwa nk’abahinduranya amasogisi, bene uwo ntabwo yazihanganira kubana n’umuntu umwe. Bitangira ukiri muto irinde.
INGARUKA Z’AMASHUSHO Y’UBUSAMBANYI (PORNOGRAPHY)
Hari ahantu bigeze gushyiraho ikiganiro cy’umuntu wo muri amerika wafataga abakobwa akabasambanya, yarangiza akabica,nuko aza gucirwa urubanza rwo gupfa, yitwaga Ted bundy, yavuze rero uko byamugendekeye, ngo agere kuri urwo rwego, abivuga hasigaye umunsi umwe ngo yicwe. Yavuze ko yavukiye mu muryango mwiza, yari umunyeshuri afite incuti kandi mu ishuri yaratsindaga. Ariko akaga katangiye ubwo abandi bana bamuzaniraga igitabo cyuzuyemo amashusho y’ubusambanyi, yari afite imyaka cumi n’ibiri, atangira kwifuza kubireba mu mafilimi, kugeza ubwo bimubase, bimuhindura imbohe, noneho ananirwa kwitegeka agahora ashaka aho byaba biri, bigera ubwo kubireba gusa bitagihagije, ahubwo yifuza no kubikora ngo arebe niba koko ibyo ahora abona bibaho, nkuko muzi uburyo abakiri bato bagira ishyushyu ryo kugerageza ibyari byo byose.
IBYO UKORA NI INGARUKA Y’IBYUZUYE MU MUTWE WAWE.
Uwo musore turi kuvuga kandi ntugire ngo atandukanye nawe, agifite bya bishusho bibi mu mutwe byasaga nkaho nta kibazo cyari gihari, nta nicyabonekaga inyuma, byose byakorerwaga ahantu mu ibanga mu bitekerezo. Uko akomeza kureba ibibi akumva arashaka kureba ibirushijeho kuba bibi, kugeza ubwo ateya intambwe yo kubikora n’umubiri we, noneho kugirango n’umutima nama utamubuza atangira kunywa inzoga ngo abone uko akora ibyo ashaka nta bwoba, nibwo yishe umukobwa wa mbere biba birararangiye.
KUGARURA UBWENGE UTAGISHOBOYE KWIGARURA
Bukeye uwo ni wa musore tukivuga, abona neza ko yakoze ishyano, ntawari yamubonye, ariko kwifata biramunanira kuko byasaga n’imodoka yacitse amaferi. Arakomeza agafata abakobwa ku ngufu yarangiza akabica, kuko ya mashusho mabi yatumye atongera kureba abakobwa nk’abantu bafite agaciro, ahubwo yababonagamo ibikinisho by’ubusambanyyi, kugeza ubwo yishe abandi bakobwa makumyabiri n’umunani.
Ubwa mbere bamukeka ko ariwe wicaga abo bakobwa, ntawabyemeye ko yakora ibisa bityo, ukurikije uko bamubonaga inyuma ku mubiri, bituma abapolisi bamurekura. Igihe cyarageze, ibimenyetso biragaragara arafatwa acirwa urubanza. Agiye gupfa nibwo yabaye nkugaruye ubwenge neza aburira abandi bose ku bibi by’amashusho y’ubusambanyi. Ntabwo yavutse ari igikoko nubwo Atari na mwiza kuko twese tuvukana intege nke ahubwo yongeyeho no kudategeka ngo anagenzure ibyo areba.
Dore amagambo yabwiye umwe mu bamuganije ari muri gereza:
Yavuze ko yakundaga kureba amashusho y’ubusambanyi akaba ariwo muzi w’ubwicanyi bwe. Yavuze ko ibigaragara mu mafilimi y’ubusambanyi nandi mafilimi arimo ubwicanyi, bituma abana benshi babahungu bajya mu mihanda kugerageza ibyo babona mu mafilimi. Muri icyo kiganiro yarongeye agira ati” mugiye kunyica, kandi koko ibyo bizatuma ntawe nongera kugirira nabi. Ariko hanze hasigaye abandi bameze nkanjye batwawe umutima n’amashusho y’ubusambanyi (pornography) kandi ibyo byo ntacyo mubikoraho.”
Uku ninako bigendekera abantu bose ubona bameze nabi utakwifuza kumera nkabo. Burya bariya bose ubona bakoronijwe n’inzoga ntugire ngo niko bavutse, babanje kubikinisha banywaho gake, bumva ntigahagije bongeraho ikindi kirahure k’inzoga bavangamo kanyanga, kugeza igihe umuntu atagishoboye kwitegeka. Burya abatumura amatabi bamaze gufatwa n’igituntu cyangwa izindi ndwara z’ibihaha, ntabwo bavutse banywa itabi cyangwa urumogi, batangiye babyitiranya no kwinezeza cyangwa kuba abagabo, buhoro buhoro bananirwa kwitegeka, Bizana ingaruka nyinshi.
Pastor Kazura Jules


text:
Urwenya: “Nuko warakoze kunca inyuma !”
“Nuko warakoze kunca inyuma !”
Umugabo n’umugore babyaye umwana hashira umwaka ataravuga ; imyaka iba ibiri atari yavuga. Bati twabyaye ikiragi...Imyaka igeze kuri irindwi umwana ati “NYOGOKURU NYOGOKURU.” Mbese barishima bati "Umwana yavuze arashaka nyirakuru." Ngo bajye kureba basanga umukecuru yapfuye.
Hashize iminsi arongera ati "TONTON, TONTON." Bati "umwana arashaka nyirarume." Mu gihe bakimuhamagara bumva hirya amarira ni yose umuntu aba ashizemo umwuka daa !!!! Tonton na we aba aciyeho.
Hashize igihe umwana ati "PAPA PAPA." Umugabo arapapaza ati "ndapfuye !" Atumiza imiryango atangira kuraga, mu gihe akivuga bati "Umugabo wo hirya aha arapfuye mudutabare!"
Nuko wa mugabo asubiza umutima mu gitereko abwira madamu we ati "ni uko warakoze kunca inyuma !"
Shyiraho Igitekerezo!
Subscribe to: Post Comments (Atom)


text:
Mu gutegura cyangwa
gutaka usanga mu gikoni ari ahantu hatitabwaho. Bissa Josiane ukora
akazi ko gutaka (decoration) aratubwira uburyo ushobora gutaka mu gikoni
hagasa neza. Yagize ati” Mu gikoni urahategura hagasa neza nk’uko
utegura mu buriro , mu busitani ,mu cyumba n’ahandi “.
Uko wahategura
Mu gikoni ushobora kuhategura uhashyira indabo naturel z’umwimerere ukahashyira ibikombe birimo izo ndabo, ukahashyira tableau (imbaho) zishushanyijeho ibintu byo mu gikoni nk’ubwoko bw’ibiribwa .Kuri izo mbaho washushanyaho inyanya, amasafuriya arimo ibiryo , amaterimosi, ibinika n’ibindi bigaragaza imirimo ikorerwa mu gikoni.
Mu gikoni uhashyira etajeri (etagere) ushyiraho ibikoresho ukenera mu gikoni noneho ukajya umenya uko wabitondekanya neza bikaba bibereye ijisho. Ibikoresho byose wabitondeka ( arrangement) bitewe na forume ya yabyo. Aho ushyira ibyuma byo guhatisha hagasa ukwaho,aho ushyira utubido,mbese buri gikoresho cyikiranga aho kibikwa . Mu gikoni wahashyira akameza ko gukatiraho ibiterwa ndetse kakaba kanakoreshwa guteguraho amafunguro mu gihe bitari ngombwa ko ukoresha uburiro (sale à manger).
Uko wategura mu gikoni
Mu gutegura cyangwa
gutaka usanga mu gikoni ari ahantu hatitabwaho. Bissa Josiane ukora
akazi ko gutaka (decoration) aratubwira uburyo ushobora gutaka mu gikoni
hagasa neza. Yagize ati” Mu gikoni urahategura hagasa neza nk’uko
utegura mu buriro , mu busitani ,mu cyumba n’ahandi “.
Labels: gutaka inzu


text:
Minisitiri w’Ubutabera akaba n’Intumwa Nkuru ya Leta, Jonhston Busingye yabibasabye mu muhango wo kwakira indahiro z’abagera ku 150 barimo ab’Umwuga n’abatari ab’Umwuga n’abanoteri 5, kuri uyu wa Karibi tariki ya 4 Ukwakira 2016.
Minisitiri Busingye yibukije abarahiye kumenya ko iyo umuturage arangirijwe urubanza ari bwo aba abonye ubutabera nyakuri.
Yagize ati “ Abahesha b’Inkiko baba ab’Umwuga cyangwa abatari ab’Umwuga musabwa gufasha Leta kugera ku ntego yihaye ijya kubashyiraho kandi murushaho kuba inyangamugayo no gukurikiza amategeko.”
Minisitiri Busingye kandi asaba abahesha b’inkiko b’Umwuga kurushaho guhesha agaciro umurimo wo kurangiza imanza, batareba cyane cyane igihembo bahabwa, ahubwo bareba umusaruro uvamo.
Itegeko riteganya ko umuhesha w’inkiko w’Umwuga ahabwa igihembo gihwanye n’amafaranga atarenze ibihumbi 500, gusa Perezida w’urugaga rw’abahesha b’inkiko Me. Habimana Vedaste avuga ko hari igihe ubuke bw’aya mafaranga buba imbogamizi bitewe n’imvune bahura na zo.
Yagize ati “Iki gihembo ni gito kuko ubona ko kirengagiza imvune ikomeye y’abahesha b’inkiko, bitewe n’uburemere bw’urubanza akurukirana bishobora kutamugendekera neza.”
Ahabesha b’Inkiko batari ab’umwuga basabwe kutagira igihembo na Kimwe bakira kivuye k’uwo barangiriza urubanza cyane ko ngo gifatwa nka ruswa.
Umuyobozi w’Ishami rishinzwe kwegereza ubutabera abaturage muri Minisiteri y’Ubutabera, Yankurije Odette, yagize ati “ Abahesha b’Inkiko batari ab’umwuga ntibakwiye kwakira igihembo icyo ari cyo cyose kuko ibyo bakora ni inshingano ziza ziri mu kazi kabo gasanzwe.”
Minisiteri y’Ubutabera yasabye n’abanoteri gukorana ubunyangamugayo n’ubushishozi mu kazi kabo cyane ko ngo bafite inshingano zo kwemeza inyandiko n’ibyangombwa bitandukanye by’abaturage.
Kugeza ubu iyi Ministeri ibarura abahesha b’inkiko b’umwuga barenga 400, abatari ab’Umwuga 2627 ni ukuvuga Abanyamabanga Nshingwabikorwa b’uturere 30, ab’Imirenge 416, ab’Utugari 2,147, abo muri Minisiteri y’Ubutabera 3, umwe wo k’u rwego rw’Umuvunyi na 30 bo muri MAJ; bose hamwe bakaba 3027 hatabariwemo abo mu magereza n’ababihabwa n’amategeko agenga ibigo bakorereramo.


text:
ariko umuntu yigira injiji yarize?ubwose yumvaga bysmuhira?yabuze kwihangana pe ntaziko Sara yabyaye muzabukuru?dudabe impano yokwihangana
ariko umuntu yigira injiji yarize?ubwose yumvaga bysmuhira?yabuze kwihangana pe ntaziko Sara yabyaye muzabukuru?dudabe impano yokwihangana
Betty warahemutse cyane! Izo ningaruka zo kuduhemukira uza kudutekaho imitwe. Ibyo wakoze byose wari warabiteguye. Gusa icyo nakubwira nuko uwo mushinga wawuteguye nabi. Urarira ariko ubu twebwe twarahoze.
kutabyara birababaza arko kwiba umwana siwo muti w’ikibazo,yagombaga kwivuza hari umuforomo duturanye hano i nyamasheke wihanganye babyara bamaze imyaka 14 ubu bagize abna 2.KWIVUZA,GUSENGA no KWIHANGANA byose birashoboka.
kutabyara birababaza arko kwiba umwana siwo muti w’ikibazo,yagombaga kwivuza hari umuforomo duturanye hano i nyamasheke wihanganye babyara bamaze imyaka 14 ubu bagize abna 2.KWIVUZA,GUSENGA no KWIHANGANA byose birashoboka.
Umuforomokazi afite ikibazo kimukomereye cyane akeneye urubyaro cyane niyo mpamvu bimukoresha amafuti hari abandi badashoboye kurera abo babyaye azabashake abasabe umwana niba umugabowe abyemeye.
Umuforomokazi afite ikibazo kimukomereye cyane akeneye urubyaro cyane niyo mpamvu bimukoresha amafuti hari abandi badashoboye kurera abo babyaye azabashake abasabe umwana niba umugabowe abyemeye.
UWOSUMUFOROMOKAZIniYAKWE UBURENGANZIRABUMWEMERERAKUBA UMUFOROM ABANZEYISUBIREHO
None c uwo wibye umwana yari asanzwe akuramo inda ze kubushake? Cg zikuragamo.


text:
Ubukwe bw’umunyonzi bwafunze imihanda
Umunyonzi wo mu Karere ka Burera yakoze ubukwe agenda n’amaguru, aherekezwa n’abantu baririmba, babyina, bavuza amafirimbi, buzura umuhanda imodoka zirahagarara.
Uwo munyonzi, utuye mu Murenge wa Cyanika, yitwa Mbonyinshuti Jean Bosco. Ku wa kabiri tariki ya 19 Nayakanga 2016, ni bwo yasezeranye imbere y’Imana n’umugore we witwa Murekatete Seraphine.
Ubwo bavaga mu rusengero, nta modoka zigomba kubatwara zari zihari kuko ngo ntazo bari bakeneye.
Bahisemo kugenda n’amaguru umuhanda wose, bashagawe n’abanyonzi bari ku magare atatseho indabo n’ibyatsi, n’abandi bantu bagenda baririmba banabyina, harimo n’abavuza ifirimbi na Vuvuzela.
Banyuze mu muhanda wa kaburimbo Cyanika-Musanze, barawuzura, bawugendamo ahantu hareshya nk’ibilometero bibiri, mbere yuko bagenda mu muhanda w’igitaka ugana ahabera ibirori. Aho banyuraga hose abantu batandukanye basohokaga mu nzu, bakajya kwihera amaso.
Imodoka zanyuraga muri uwo muhanda, zibaturutse inyuma, zagabanyaga umuvuduko zikabakurikira, naho izituruka imbere zirababererekera ngo batambuke. Zimwe zikabavugiriza amahoni ngo batange inzira ariko bikaba iby’ubusa.
Gusa ariko, Polisi y’u Rwanda ikorera mu muhanda yahageze, isaba abageni n’ababaherekeje kunyura ku ruhande rw’umuhanda kugira ngo badateza impanuka ndetse banareke imodoka ziganjemo izitwara abagenzi, zitambuke.
Ni umuco umenyerewe i Burera
Mu Karere ka Burera ni umuco umenyerewe ko abageni bagenda n’amaguru baherekejwe n’imbaga y’abantu baririmba banabyina, nk’uko Mbonyinshuti abihamya. Avuga ko we n’umugorw we bahisemo kugenda n’amaguru kugira ngo ibirori byabo birusheho kuryoha.
Agira ati “Nahisemo kugenda n’amaguru kugira ngo ikirori cyanjye kigende neza. Iyo nshaka nari gutega imodoka! Byongera ‘courage’ nyinshi cyane, ‘appetit’ mbese!”
Kuva ku rusengero aho basezeraniye, kugera mu rugo rwabo ahabereye ibirori, bagenze ibilometero birenga bitatu.
Nubwo umuco w’abageni bagenda n’abaguru, umenyerewe mu karere ka Burera, iyo uwashyingiwe ari umunyonzi cyangwa umumotari biba bidasanzwe kuko usanga amagare n’moto byatatswe indabo, bizenguruka mu muhanda bivuza amahoni n’inzogera.
Ntibarikure Ascension, umwe mu banyonzi baherekeje Mbonyinshuti, avuga ko iyo umunyonzi yakoresheje ubukwe, bagenzi be bagomba kumushyigikira byimazeyo haba mu kumutera inkunga y’amafaranga ndetse no kumuherekeza kugeza ubukwe burangiye.
Ntibarikure ahamya ko Mbonyinshuti wakoze ubukwe ari muri Koperative yabo, igizwe n’abanyonzi babarirwa muri 50. Buri munyonzi yatanze 500FRW yo kumushyigikira.
Agira ati “Tumutera inkunga tugafata amafaranga, tugashyira mu ibahasha, nk’umuyobozi wacu akavuga ijambo…turamuherekeza tukamugeza mu rusengero, nyine bamara gukora imihango, tukongera tukamuzana mu rugo, tukishimana na we ubukwe bwarangira tugataha.
(Kugenda) N’amaguru ni byo byiza, tugenda twiyereka hano mu muhanda, abantu bose babireba. Nabo bavuge bati ‘uko bakoreye uriya nanjye babinkorere.”
Babikora ngo banagamije guca umuco wo kwishyingira
Abanyaburera batandukanye bemera umuco w’abageni bagenda n’amaguru, bavuga ko uwo muco ari mwiza kuko unarwanya indi mico yo kwishyingira ndetse no gukocora bigaragara ahenshi mu Karere ka Burera.
Hanyurwimfura Felicien, umwe muri abo baturage, avuga ko umuntu wasezeranye imbere y’amategeko ndetse n’imbere y’Imana bagomba kumushyigikira, bakamuririmbira bakanamubyinira.
Agira ati “Buriya hasezerana bake muri twe! Ni yo mpamvu twe twishimye kugira ngo n’abarimo na bo tubashishikarize gusezerana…benshi barakocora (kwishyingira), bikarangira, ntagire anasezeranaho na rimwe.”
Umukobwa witwa Uwera Francine, na we ahamya ko uwo muco wo guherekeza abageni, bagenda n’amaguru, babaririmbira ari mwiza kuko ngo ubatera ishyaka nk’abakobwa, na bo bagaharanira kuzakorerwa ibyo birori ku manywa aho kugenda nijoro bishyingiye.
Agira ati “Nkatwe nk’abakobwa nyine twakabiharaniye, tukagira ishyaka ryo kwiteza imbere natwe tukagera kuri ibyo byiza, bakadushyingira ku manywa nyine ntitugende nijoro.”
Nubwo uwo muco ugikorwa mu Karere ka Burera, ntubuza ko hakigaragara abishyingira. Haboneka bamwe mu bakobwa bishyingira bataranageza ku myaka 21 y’amavuko. Akenshi ngo babikora kubera ko ngo mu cyaro umukobwa ugize imyaka 20 baba bumva yashaje.
Hari n’abandi bishyingira babitewe n’ubukene, bumva ko ngo nibashaka umugabo bazikenura, abandi bo ngo bakishyingira kubera amakimbirane mu miryango yabo.
Ibitekerezo ( 7 )
mukomeze muduhe amakuru yaburi karere nibyiza cyane
Uriya muco wiburera ni umwihariko ntahandi wawusanga kandi bazawukomereho
kuko nibashaka kwigana uwahandi bizaba bibaye kwigana ingendo yundi
nibyiza bigaragazako yabanye urugo ruhire
Tubifurije urugo ruhire n’ imigisha ituruka mu ijuru kwa Data.Yesu ashimwe.
aha,mbega,ikirori;nibyiza ariko kuzura umuhanda, nanone si byiza pe.yego umuco ningombwa ariko tugashiramo nubwenge,amakoma koko imico iragwira.
Ubu bukwe ni bwiza nanjye ni bwo nzakora
Ni byiza nanjye ndabashyigikiye,burya aho gukoresha byinshi ukamariraho ayari kugutunga wakora ibyoroshye ntusesagure kuko nyuma y’ubukwe ubuzima burakomeza


text:
Yabibasabye kuri uyu wa 29 Nyakanga 2016 ubwo yari yo mu gikorwa cyo gutangiza igihembwe cy’ihinga C ndetse no muri gahunda ngari y’ubukangurambaga ku guhora biteguye ntibatungurwe n’imihindukire y’ikirere.
Yasuye ahakozwe amaterasi y’indinganire hahinzwe imboga ku buso bwa hegitari 80, hakaba harashyizwe idamu (icyobo cy’amazi yifashishwa mu kuvomerera imyaka) n’imiyoboro y’amazi akwirakwizwa mu myaka hifashishijwe imipira; byakozwe ku bufatanye n’umushinga LWH.
Yagize ati ˝Kuba mushobora kuhira iyi myaka yanyu ni amahirwe akomeye, kandi ni imari itari ntoya yashowe muri ibi bikorwa. Tuba tugira ngo buri wese uhinga muri aya materasi abashe kuyabyaza umusaruro uko bikwiye.˝
Minisitiri Nsanganira yasabye abahinzi muri rusange kutajya batungurwa n’izuba kandi hafi yabo hari amazi, abasaba guhora biteguye uburyo bwo kuyafata bakaba bayakoresha mu kuvomerera imyaka.
Umuhuzabikorwa w’umushinga LWH mu turere twa Karongi na Rutsiro, Emile R urangwa, avuga ko nubwo batangiranye n’imyumvire y’abaturage yari hasi cyane, aho benshi bumvaga kubashyirira amaterasi ku butaka ari ukubateza inzara, ubu bagenda bumva akamaro abafitiye.
Mporanyi Jean, umwe mu bahinga muri aya materasi, ati ˝Badusaba kuvanaho urutoki rwa ntakigenda rwari kuri uyu musozi ntitwabyumvaga, ariko reba no mu mpeshyi turahinga tukeza. Akamaro bidufiteye twarakabonye, ndizera ko umusaruro ukwiye Minisitiri adusaba tuzawugeraho.˝
Hanasuwe kandi igishanga cya Mwumviro kiri mu Murenge wa Gishyita ahahurijwe hamwe ubuso bwa hegitari 8. Bakaba babasha kuvomerera bakoresheje imashini ikwirakwiza amazi.
Kubera ko igihembwe cy’ihinga C kirangwa n’izuba ryinshi gihingwamo imboga, abahinzi bagasabwa guhinga cyane mu bishanga ndetse no mu misozi aho bashobora kuvomerera.


text:
Abaganga bashya 168 boherejwe mu mirimo mu bitaro bitandukanye
Abaganga 168 barimo n’abagiye kwimenyereza umwuga mu gihe cy’umwaka wose, boherejwe mu bitaro bitandukanye mu gihugu, aho mu mpanuro bahawe basabwe kuzarangwa n’ubunyamwuga ndetse no gutega amatwi abarwayi kugira ngo babashe kubafasha uko bikwiye.
Muri aba baganga boherejwe mu bitaro binyuranye, barimo 94 bagiye gutangira akazi ndetse n’abandi 74 bagiye kumara umwaka bimenyereza kuvura no kwita cyane ku kumva ibyifuzo by’abarwayi.
Hirya no hino mu bitaro n’ibigo nderabuzima bitandukanye, hakunze kumvikana amajwi y’abaturage bagenda binubira serivisi bahabwa ahanini zabaga zishingiye ku mubare udahagije w’abaganga, aho wasangaga bamwe bavuga ko baza kwivuza bagataha batavuwe.
Mu nama yahuje abaganga 168 bagiye gutangira imirimo yabo mu bitaro bitandukanye kuri uyu wa kabiri tariki 30 Kanama 2016, Minisiteri y’Ubuzima, yahaye impanuro abaganga bagiye koherezwa mu mirimo kugira ngo bazakore kinyamwuga baba abagaragu b’abarwayi kandi babafasha uko bashoboye kose.
Umunyamabanga wa Leta muri Minisiteri y’Ubuzima , Dr Patrick Ndimubanzi yasabye abaganga baba abagiye gutangira akazi n’abandi bagiye kumara umwaka bimenyereza kuvura nyuma yo kurangiza kaminuza kwita cyane ku kumva abarwayi.
Ati “Umurwayi yishimira gusanga umuganga umwumva kuruta uko yasanga wa wundi bavuga ko ari kabuhariwe mu kuvura utamwumva. Mwibuke ko buri murwayi agira umwihariko we, mumutege amatwi ni bwo azabona ko mwamwubashye hanyuma mumusobanurire ibyo mugiye kumukorera n’impamvu zabyo”.
Mu mpanuro ze, Dr Ndimubanzi yashimangiye ko buri kazi kose kagira amahame akagenga bityo ko n’abaganga bakwiye kwitwararika ku mahame n’indangagaciro zigenga umwuga wabo.
Dr Mugabe Fiacre Byiringiro wari uhagarariye abaganga bagiye koherezwa mu kazi ni ukuvuga abasoje umwaka wo kwimenyereza, yatangaje ko uyu mwaka bamaze bimenyereza wabagiriye akamaro kandi ko bituma umuganga arushaho kwigirira icyizere.
Yagize ati "Uyu mwaka dusoje wadufashije kurushaho kwiyungura mu byo twize ,usanga mu ishuri umuntu yiga ibintu byinshi akabyigira rimwe hakaba n’ibyo aba atashyize mu ngiro,ubu rero tugiye gukora ibyo tuzi neza .”
Ku kijyanye no kumva abarwayi, Dr Fiacre yavuze ko ibyo hari igihe biterwa n’umubare muke w’abaganga bityo ko babaye benshi n’umwanya umuganga amara ku murwayi wakwiyongera.
Dr Magnifique Irakoze, umwe mu baganga basoje imyaka itandatu ya kaminuza bakaba bagiye kumara umwaka bimenyereza mu bitaro bitandukanye, yemeza ko abarwayi bazabafata nk’abakiriya babo b’imena kuko badahari ibyo bize baba barabyigiye ubusa.
Agira ati "Abaganga twiteguye kwita ku barwayi no kubumva tutitaye ko ubushakashatsi buvuga ko umuganga yumva umurwayi amasengonda icyenda ubundi agafata umwanzuro,ahubwo tuzaba abagaragu babo kuko badahari ibyo twize twaba twarabyigiye ubusa”.
Abaganga 74 basoje amasomo ya kaminuza bagiye kwimenyereza umwuga, bakwirakwijwe mu bitaro 46 byo mu gihugu hagendewe ku bibakeneye cyane kurusha ibindi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ijwi ry’Imana rizira igihe ariko rishobora kuza rikubwira ikintu kikazasohora mu gihe runaka Kiri imbere. Kuko umuhamagaro ugira umwuzuro wawo wenda utaba uwo munsi Imana yakubwiriyeho.
Kuba turi mu gihe cy’imvura ntibivugako buri munsi imvura igwa, ni nako Imana igira igihe iguhamagaramo, iyo uri mu gihe cyo guhamagarwa ntibivuga ko wageze no mu gihe cyo gutangira gukora icyo wahamagariwe. Habanza kubaho gutegurwa ndetse no kurera umuhamagaro wawe mu by’umwuka, kugirango Imana izaguhe umurimo uri umuntu ushyitse, watanga ibyuzuye byagirira abandi umumaro.
Kimwe mu bisuzuma umuhamagaro w’umuntu hazamo no kumenya uko azitwara mu gihe agitegereje iyuzuzwa ry’umuhamagaro we.
Pastor kabanda Stanley we ngo byasabye imyaka itandatu kugirango Imana imuhe inkoni y’ubushumba,nk’uko yari yarabimusezeranyije. Imana igira igihe nyacyo kuri yo, rimwe na rimwe gishobora kuba kigaragara nkaho ari kinini mu mitekerereze yacu nk’abantu ariko nicyo gihe kiba gikwiye.
Ntidukwiye kurambirwa kuko Imana iyo iguhamagaye iba ifite n’igihe yagennye uzatangirira umuhamagaro wawe, kurushaho kongera ubusabane ugirana n’Imana bituma uhinduka inshuti y’ayo, maze mu kurushaho kukwizera ikaguhamagarira imirimo ikomeye.
Rero iyo uhagaze neza mu gakiza Imana ibiheraho ikabonako igihe nyacyo kigeze maze ikaguha inshingano mu kwagura ubwami bwayo. Niwibwira ko Imana yaguhamagaye ukigira mu ntege nke uzaba urushaho kugenda udindiza umwuzuro w’umuhamagaro wawe.


text:
Ntakiyimana Gustave w’imyaka 19, afungiye kuri sitasiyo ya polisi ya Ruharambuga mu karere ka Nyamasheke, nyuma yo kwica se amukubise icyuma cy’itindo mu mutwe amuziza ko yamwimye ku mafaranga y’ishyamba yagurishije.
Akimara gukora ayo mahano yahungiye mu murenge wa Giheke, mu karere ka Rusizi, afatwa mu gitondo cyo kuri iki cyumweru, ubwo yari amaze gukatisha tike y’imodoka ashaka kwerekeza i Kigali.
Umunyamabanga Nshingwabikorwa w’agateganyo w’akagari ka Gashashi, Mbangukira Celestin, yabwiye Imvaho Nshya ko ku wa Gatanu, Nsengiyumva Jacques w’imyaka 51, yagurishije ishyamba.
Uyu muhungu we Ntakiyimana , usanzwe afatwa nk’ikirara mu mudugudu, dore ko ngo yanataye ishuri yamwatse kuri ayo mafaranga yagurishije ishyamba undi arayamwima, umuhungu ahita amwica ngo ayatware yose.
Yagize ati Yamumennye umutwe mu ma saa moya n’igice z’umugoroba wo kuri uyu wa gatanu, ubwo yamwatse kuri ayo mafaranga tutabashije kumenya umubare se arayamwima bitangira kubyara intonganya zikaze, umwana ahita afata icyuma cy’itindo akimukubita mu mutwe ahita acika.”
Uyu muyobozi avuga ko bahise batabara uwo mugabo bakamujyana ku kigo nderabuzima cya Mwezi, yakomeza kumererwa nabi cyane akajyanwa ku bitaro bya Bushenge ariho yaguye.
Yongeyeho ati’’ Uyu mwicanyi yafatiwe mu karere ka Rusizi,mu mudugudu wa Murambi,akagari ka Giheke, mu murenge wa Giheke agerageza kwihishahisha, inzego zose z’umutekano twari twabwiye kumushakisha, ku bufatanye n’abaturage zihita zimuta muri yombi ubwo yari amaze gukatisha tike ngo ajye mu mujyi wa Kigali aho yibwiraga ko azagirira amahoro.’’
Avuga ko bahise bakoresha inama y’umutekano abaturage igitaraganya, babasaba kujya bihutira gutanga amakuru igihe bumva intonganya zishobora kubyara amakimbirane yavamo n’urupfu.
Uru rupfu muri aka kagari rukurikiye urw’umwana uherutse gupfira ku muvuzi gakondo wavugaga ngo aramuvura, abaturage bakaba basabwa kwirinda ikintu cyose cyakongera gukurura urupfu rwagombaga kwirindwa.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Mu 2006 hafunzwe bimwe mu bigo by’imari iciriritse byagaragaweho imicungire mibi yanatumye bihomba, nyuma y’icyo gihe na bwo ibindi bigo bimwe byarahombye, kandi byose bijyana amafaranga y’abaturage bari barabibikije n’ubwo hari n’abari babibereyemo umwenda ukomoka ku nguzanyo.
Muri Kanama uyu mwaka, Guverineri wa Banki Nkuru y’igihugu, John Rwangombwa, yatangaje ko guverinoma y’u Rwanda yiyemeje kwishyura 75% by’ubwizigame abanyarwanda batandukanye bari barashyize muri ibyo bigo by’imari iciriritse.
Nk’uko bigaragara mu Itangazo ryashyizwe ahagaragara, Banki Nkuru y’u Rwanda yavuze ko ibigo byahombye mu 2006, abari barabibikijemo amafaranga bishyuwe 50%.
Muri iryo tangazo, ni na ho BNR yatangaje ko guhera kuwa 14 Ugushyingo uyu mwaka kugeza kuwa 25 Ugushyingo, hazaba igikorwa cyo kubarura abagomba kwishyurwa, aho abari barabikije mu bigo by’imari byafunzwe mu 2006 bazahabwa igice gisigaye kingana na 25%, naho ababikije mu bigo byahombye nyuma bo bakazahabwa ayo 75%.
Ubwo yatangazaga uko ubukungu bw’igihugu buhagaze muri Kanama uyu mwaka, Rwangombwa yavuze ko amafaranga azishyurwa aba bantu yamaze gushyirwa mu ngengo y’imari y’uyu mwaka wa 2016/2017 kandi ba nyirayo bazishyurwa bitarenze amezi abiri ari imbere.
BNR yateganyije aho kwibaruriza
Mu Mujyi wa Kigali, abagomba kwishyurwa bazajya babarurirwa ku Ishuri ribanza rya Muhima, irya Kimironko II, Urwunge rw’Amashuri rwa Nyanza mu Murenge wa Gatenga ho mu Karere ka Kicukiro.
Abo mu Karere ka Gicumbi bazibaruriza mu ishuri ribanza rya Gacurabwenge, i Musanze babarurirwe mu ishuri ribanza rya Nyamagumba, i Muhanga ni mu Ishuri ribanza ryitiriwe Mutagatifu Ndereya (E.P Saint André); i Rubavu ni muri Stella Maris, i Huye babarurirwe muri APEF.
Ab’i Karongi bo bazabarurirwa mu ishuri ribanza rya Gatwaro, i Rwamagana babarurirwe mu Ishuri ribanza ry’Abayisilamu, i Nyagatare bo ni mu Ishuri ribanza ryitiriwe Mutagatifu Leonard (Ecole Primaire St. Leonard), mu gihe i Rusizi ho icyo gikorwa kizajya kibera mu Ishuri ribanza ry’Abadivantisiti rya Kamembe.


text:
Igitangaza cyavuye mu kwizera k’umwana muto-Ubuhamya
Ubuhamya bukurikira turabugezwaho n’umubyeyi (umugore) ukora umurimo w’Ubushumba ari we Pasteri Jema Taboyan wabonye Umwana we akira indwara mu buryo butangaje, biturutse ku kwizera k’umwana muto.
Reka duhe ijambo uyu mubyeyi:
“Ese ibitangaza biracyabaho? Iki kibazo nagiye nkibaza kenshi. Ubundi ndabyemera ko Imana ari Nyirububasha bwose, kandi ko ntakiyinanira. Nizera kandi ko igitangaza cya mbere ari ubu buntu twahawe no gukundwa n’Iyo Mana nkuru, tukakira urwo rukundo atari mu bitekerezo gusa, ahubwo no mu mutima; kandi tukarugenderamo buri munsi. Ariko se ibindi bitangaza tubona mu Butumwa Bwiza, nko gukizwa indwara, byo byari ibyo mu gihe Yesu yagendaga mu isi gusa?
Reka mbabwire ikintu giherutse kubera mu muryango wacu.”
Pasteri Jema akomeza muri aya magambo:
“Hashize Imyaka mike umukobwa wacu w’imfura yari afite imyaka 3 naho agahungu kacu gato gafite amezi 10. Icyo gihe nari ngifite intege nke bitewe nuko ari bwo nari ngikiruka indwara. Umunsi umwe ndimo kuhagira umuhungu wanjye, yaje kuncika agusha ijisho kuri Benywari ( Baignoire, ikintu gikoze nk’umuvure biyuhagiriramo); muteruye mo nasanze ijisho rye ryatukuye tukutuku, kandi aboroga bikomeye.Twahise tumujyana kwa muganga aho bahise bamukorera ibizami, nyuma biyemeza kumugumana iminsi ibiri, bamusuzuma.Twahamagaye umukobwa wacu wari wasigaye kwa Sekuru tugira ngo tumuhumurize, tunamubwira ko yaba akiri aho kwa Sekuru. Mu kunsubiza umukobwa wanjye yarambwiye ati ’ Mama, kora nkuko Yesu yabikoze kuri Bartimayo: Rambika ikiganza ku jisho rye, usenge.’’ Icyo gisubizo cy’umwana numvise hari ahantu kinkoze, ariko naribwiye nti ‘ Iyaba byari byoroshye nkuko abivuze…’Ku munsi ukurikiraho batubwiye ko imboni y’uruhinja rwacu yangiritse, ku buryo atazongera kubona.”
Pasteri akomeza agira ati: ”Muriyumvisha namwe umubabaro twagize. Twasabye kubonana n’abaganga kugira ngo hakorwe ibizami bitandukanye, umwana bamushyizemo ikinya. Mu gihe twari tugiye gutaha, agakobwa kacu nibwo kinjiye aho musaza we yari ari kamurambikaho ikiganza ku jisho karavuga ngo ‘Yesu vura ijisho rya musaza wanjye.’kakuyeho ikiganza, ariko ntacyari cyahindutse. Ijisho ryari rigitukuye nka mbere. Yaturebye atangaye maze atubwira ababaye ati ‘Yesu ntakijije musaza wanjye.’
Twe twari dutangajwe no kubona ko yari yizeye rwose ko umwana ahita akira ako kanya.Twasobanuriye umukobwa wacu ko rwose Yesu afite ububasha bwose bwo gukiza ako kanya bikaba , ariko ko nk’Imana afite uburenganzira bwo kugena uko ibintu bikorwa, n’igihe bikoreka.
Ku munsi ukurikiyeho, haje undi muganga utari wawundi wa mbere, kumusuzuma. Amaze gukora ibizami bitandukanye, arampindukirira arambwira ati ’ Madame kuki wazanye uyu mwana?’mu gihe nashakaga kumutekerereza byose , umuforomokazi wari uhari yamuhereje amafishi y’umwana, ariko undi arasubiza ati ’ Ntacyo ndimo kubona, umwana nta kibazo afite.’ Umuforomokazi yararakaye ahita ajya guhamagara wa muganga wamusuzumye mbere, aho yari ari mu nama. Yarebye umwana niko kwemera nawe ko ikibazo yari yabonye mu jisho ry’umwana kitagihari, umwana ari muzima.
Mu byukuri twe icyo gitangaza sicyo gusa cyatwemeje ko Imana ifite ububasha bwose, ariko uko kwizera k’umwana muto ko Imana ishobora guhita ikora muri buriya buryo, kwatumye twongera kwibaza ku myizerere yacu abantu bakuru.Ese twe aho ukutizera kwacu ntikujya kubuza Imana gukora?
Reka mbarekere uyu murongo w”ijambo ry’Imana, muwutekerezeho:
“Arababwira ati’ndababwira ukuri yuko nimudahinduka ngo mumere nk’abana bato, mutazinjira mu bwami bwo mu ijuru’ Mat 18,3
Byavuye muri Temoignages sur Dieu.
Adolphe MITALI.


text:
Kwambara si ibya vuba ; n’aba kera bari bazi kurimba. Model y’iki cyumweru yahimbwe igendeye kuri imwe mu myabarire y’abo mubihe bishize nko muri za 70 cyangwa 80. Gusa ikoranye ubuhanga butuma inigiramo ishusho y’ibigezweho kuri ubu. Iyi model iroroheje irarimbitse kandi iracyeye. Ni umwambaro ukubiye hamwe n’ imirimbo nyafurika ndetse n’iya kizungu.
Model muri rusange igizwe n’ishati kugice cyo hejuru ndetse n’ijipo ku cyo hasi.
Ishati ifite col mao, ni ngufi mu burebure kandi n’amaboko yayo ni magufi, ahagaze kandi abyimbye ku rutugu hagasozaho bande ifashe kandi izengurutse ukuboko. Iyi shati idoze mugitamabaro ya cotton y’umukara ibengerana kandi ikomeye.
Ijipo idoze mu gitamabro cya lain y’umweru. Ni ijpo yo mu bwoko bumenyerewe kwitwa duruwate (droite). Ni ukuvuga yegereye kuva munda , mu matako kugera aho igarukiye ; ari nabyo bituma yongerwaho fanti (fente )cyangwa se na none pasura ahagana imbere kuruhande ; kugira umuntu abashe gutambuka. Ariko nanone muburyo bwo kuyongerera n’ishusho isamaje.
Byumwihariko amabara yumweru n’umukara arajyana ariko niba ushaka ko birushaho kugaragara neza ni byiza ko uhitamo ibyo ujyanisha by’ibara ritandukanye kugirango buri cyose kigaragare cyisanzuye ku giti cya cyo. Urugero ni nk’izo nigi zigaragara ku ifoto. Zifite ibara ryumutuku. Zikozwe mu masaro y’ibiti, naho urudodo ruhuza amasaro manini rukozwe namasaro ya plastic nabwo amabara atandukanye yerurutse.
Inkweto n’isakoshi ni ibintu bitegekana mumategeko yo kurimba. Uko ari bibiri biragengana. Niba ushaka isakoshi nto yo muntoki wayitwaza gusa ari uko wambayeho inkweto ndende kandi zifunze. Niba ushaka inkweto zo hasi ni byiza gufata isakoshe nini yaba ifite umushumi mugufi cyangwa muremure. Amabara y’isakoshe n’ayinkweto nibyiza ko yaba umukara.
Ushobora kwisiga umutuku ku munwa ndetse mwinshi rwose ariko ntugire ibindi ushyiraho birenze gusokoza ingohe no kwisiga amavuta ayaga. (ibuka kuyasiga n’ibindi bice byose by’umubiri bigaragara hanze kuri iyi model : amagaru n’amaboko) Puderi yihorere.
Ushobora kwisiga vernis yumutuku cyangwa y’umukara ku bayikunda.
K’umuntu ufite imisatsi itadefirije byaba byiza usokoje nka afro. No kuyindi misatsi ariko byaba byiza uko usokoje kose ariko ugasandaza imisatsi cyangwa se wana yifunga bikaba bidakomeje cyane.keretse ku bantu bafite nanone umusatsi muremure cyane aho ashobora gusokoza shinyo yihariye izwi ku izina rya “queue de cheval.
Moderi ya Karahanyuze
Kwambara si ibya vuba ; n’aba kera bari bazi kurimba. Model y’iki cyumweru yahimbwe igendeye kuri imwe mu myabarire y’abo mubihe bishize nko muri za 70 cyangwa 80. Gusa ikoranye ubuhanga butuma inigiramo ishusho y’ibigezweho kuri ubu. Iyi model iroroheje irarimbitse kandi iracyeye. Ni umwambaro ukubiye hamwe n’ imirimbo nyafurika ndetse n’iya kizungu.
Labels: kwambara


text:
Umutima wawe ni inyama y’ingirakamaro, ikwiriye kurindwa, ndetse kurusha ibindi byose birindwa! Ariko kenshi usanga witaye kubidakwiriye kurindwa, ukibagirwa ikingezi.
Ese wari uziko iyo ufashe umwanya ugatinda ku bitagenda neza, bikura umutima wawe mu buruhukiro bwawo? Sigaho kwikorera umutwaro udashoboye. Ahubwo ibuka ineza Uwiteka yakugiriye kuko nayo irahari!
Zaburi 116:7 Mutima wanjye, subira mu buruhukiro bwawe, Kuko Uwiteka yakugiriye neza.
Iri ribe isengesho ryawe muri iki gitondo, ubwire umutima wawe ntuguhagararemo, kandi wibuke ko ibyo yakoze byari bikomeye gusumbya ibyo ubona ubu, nibisigaye izabikorera kwiyubahisha!
Ntijya ishoza urugamba itazarwana, kandi nta nkuru yo gutsindwa kwayo izigera itambuka mu matwi y’abayizeye by’ukuri.
Pastorviva.pcm@gmail.com POWER OF CHANGE MINISTRIES®


text:
Rumwe mu rutoki rwa Ngabituje rwatemwe n’abantu batazwi
Nyuma y’uko umuturage witwa Ngabituje Dosantos atemewe urutoki n’abantu bataramenyekana, mu ijoro rishyira tariki 7 Kamena 2016, ubuyobozi bw’umurenge wa Giti atuyemo bwasabwe kongera guterera uyu muturage urutoki ndetse na polisi ishami rya Gicumbi isabwa kuba yataye muri yombi uwabikoze mu gihe kitarenze ukwezi kumwe.
Uyu muturage utuye mu mudugudu wa Cyamabano, mu kagari ka Murehe aganira na Makuruki.rw, Ngabituje yavuze ko yatunguwe no gusanga urutoki rwe barwararitse hasi none ngo akaba afite n’ubwoba ko nawe ubwe ashobora kugirirwa nabi.
Yagize ati:”Mu by’ukuri wenda nta bwo nabashije kuyibara umubare ariko wenda ncishirije yaba wenda ari nka makumyabiri, ibitoki n’imibyare y’amatere bagiye barambika hasi, nagize ubwoba bukomeye cyane kuko nahise ntekereza ko n’ubundi uwo muntu wakoze ibyo bintu ari njye yashakaga. Kugeza ubu nta mutekano mfite. ”
Kubera iki kibazo, umuyobozi w’ingabo mu karere ka Gicumbi, Rulindo na Burera Brig.Gen Eugene Nkubito, yatunze agatoki inzego z’ibanze kuba nyirabayazana b’uru rugomo kubera kudakora amarondo, bityo abasaba kwisubiraho.
Yagize ati:”Nsabe abayobozi noneho ahubwo bategure neza irondo, umutekano urusheho kugenda umera neza, kuko abaturage bo abayobozi babihoreye bakwiryamira. Ndagira ngo nsabe abayobozi b’utugari n’imidugudu, amarondo akorwe mu midugudu yanyu. ”
Umuyobozi w’intara y’amajyaruguru Bosenibamwe Aime ubwo yari mu ruzinduko mu karere ka Gicumbi, yasabye abayobozi kudatererana uyu muturage, asaba Umunyamabanga Nshingwabikorwa w’umurenge wa Giti, Munyurangabo Olivier gufatanya n’abaturage bagaterera urutoki uyu muturage aho rwatemwe.
Guverineri Bosenibamwe yasabye umurenge guterera Ngabituje urutoki ndetse ko na Polisi igomba kuba yafashe uwabikoze bitarenze ukwezi
Yagize ati:”Muyobozi w’umurenge Olivier, uriya muturage watemewe urutoki mubikurikirane, ni ibikorwa by’ubugome. Mwereke umugome ko nta mwanya afite,mwishyire hamwe mwese nk’abanya Giti izo ntoki mwongere muzimuterere, sinzagaruke aha ngaha mumbwira ko bitakozwe. ”
Guverineri Bosenibamwe kandi yaboneyeho gusaba umuyobozi wa polisi gukora uko ashoboye mu gihe kitarenze ukwezi kumwe uwabikoze akaba yafashwe.
Yagize ati:”Ariko nyir’ugukora aya mahano, mumuhige kugeza igihe azabonekera. Nyakubahwa DPC, turashaka ngo tudaha intebe abagome n’abagizi ba nabi tukabahigisha uruhindu aho bari hose,turatanga ukwezi kumwe azabe yafashwe. ”
Ibi bije bikurikira kandi undi muturage wo muri aka karere mu Murenge wa Byumba uherutse kurandurirwa ibishyimbo mu murima mu kwezi gushize kwa gatanu.
NDARISABAMUNGU Paul Clement
MAKURUKI.RW


text:
Nkubwije ukuri nta yindi baruwa yigeze ibaho itomoye nkuko iyi uyu musaza Bob Phillips w’imyaka 87 y’amavuko yandikiye umufasha we Gail mu gihe bari bizihije isabukuru y’imyaka 61 babana,Bob akaba yanditse iyi baruwa kugira ngo agire umunsi mwiza,Nawe isomere ubundi wumve iby’abasaza basazanye urukundo.
Mukundwa Gail,
Mpora ndeba amafoto yo mubinyamakuru bitandukanye nshakisha niba hari cyangwa hazabaho uw’igikundiro nkawe,ibi nabitangiye kuva ku italiki 27 Kamena 1953,kugeza ubu,ariko namaze kubona igisubizo,Ntawe kandi nta nuzabaho iwajye uzigera agira urukundo nku rwawe,kuko mu bukwe bwacu wagaragaraga mu yindi shusho nziza ntigeze mbona mu buzima bwajye kugeza nanubu ntarabonana undi,kandi ikigaragara cy’ukuri nuko na nubu ariko ukiri.
Isabukuru nziza buryohe bw’umutima wajye,wandemeye ibyishimo kandi nanubu nkifite kubera wowe,ndetse wangize n’umugabo w’icyubahiro buri umwe wese atapfa kuba,nakwifuza ko unyemereye twakongera tugasezerana bundi bushya,kandi ndizera ko no mwijuru tuzakomerezayo ubundi buzima jye nawe.
Yari ugukunda by’ukuri kandi uhora akwifuriza n’umunezero w’iteka Bob Phillips.
Dore ibaruwa nziza y’urukundo umusaza w’imyaka 87 y’amavuko yandikiye umugore we
Nkubwije ukuri nta yindi baruwa yigeze ibaho itomoye nkuko iyi uyu musaza Bob Phillips w’imyaka 87 y’amavuko yandikiye umufasha we Gail mu gihe bari bizihije isabukuru y’imyaka 61 babana,Bob akaba yanditse iyi baruwa kugira ngo agire umunsi mwiza,Nawe isomere ubundi wumve iby’abasaza basazanye urukundo.


text:
ven.
17
juin
2011
Umulayiki ni muntu ki? Ubutumwa bwe ni ubuhe? Ubutumwa bwe bwuzuzanya bute n’ubw’abari mu nzego nyobozi za Kiliziya? Ni biki bisabwa umulayiki ujijuttse, uri mu nzego zifata ibyemezo? Kugira ngo abalayiki bagire uruhare rugaragara mu buzima bwa Kiliziya bagomba gufashwa na Kiliziya nyobozi. Iyi nyandiko ntigamije gucukumbura inyito n’ubutumwa bw’umulayiki mu rwego rwa tewologiya ahubwo igamije gusobanura muri rusange umulayiki icyo ari cyo n’ubutumwa bwe muri Kiliziya no mu buzima bwe bwa buri munsi.
Umulayiki ni umukristu utari mu nzego za gisaserdoti. Ahabwa iryo zina kubera Batisimu yahawe. Umulayiki asabwa kuba umunyu n’urumuri rw’isi (Mt 5, 13-16) atanga urugero rwiza aho atuye, akora, bityo akabera Kristu umuhamya aho ari. Yaba umuhinzi, umunyeshuri, umucuruzi, umukozi wa Leta,…mbese buri wese mu kimutunze wemeye kwakira Kristu muri Batisimu asabwa kubahiriza rya tegeko ry’urukundo Yezu yahaye abe (Yh 15, 11-17). Ibyo abikora amurikiwe n’ubwenge Imana yamuhaye, amurikiwe n’amategeko y’Imana n’aya Kiliziya ndetse n’amategeko y’igihugu. Umulayiki mwiza ni n’umuturagihugu mwiza ndetse by’akarusho kuko avoma ku isoko y’ubwiza ari yo Mana.
Ese ubutumwa bw’Umulayiki ni ubuhe muri Kiliziya?
Twavuze ko ubutumwa bw’Umulayiki ari ukuba umunyu w’isi n’urumuri rw’isi? Ibyo bivuga iki? Muri make ni ugukurikiza amategeko y’Imana n’aya Kilizia, ariko cyane cyane rya tegeko ry’urukundo Yezu yaraze abazamwemera. Gukunda nabyo twavuga ko ari ukwifuriza abandi ibyo wowe wiyifuriza. Ni ukwirinda gukorera abandi imitwaro wowe utakwikorera. Ariko se mu buryo bufatika umulayiki asabwa iki mu kiliziya?
Nk’uko tubisanga mu mihango y’itangwa ry’Isakaramentu rya Batisimu, ubatijwe wese asangira na Kristu ubusaserdoti, ubuhanuzi n’ubwami. Umulayiki nk’uwabatijwe asabwa gusenga yiherezaho Imana igitambo kizima kandi gitagatifu (Mt6, 5-8),asabira isi kandi na we yisabira; yibutsa abo babana ikiri icyiza, ikinyuze Imana bityo agacyaha amahano kandi agahumuriza umuryango ak’abahanuzi dusanga muri Bibiliya (Yer 1, 5.10; Ezek 33;Am5,18-6,7; Hoz 11,11-12). Umulayiki asangiye ubwami n’uwo yemeye kuko yitangira bagenzi be atijujuta aka Yezu ku musaraba. Akishimira kwitanga aho guhabwa nk’uko Yezu atazanwe no kugaragirwa ahubwo atanga ubuzima bwe kugira ngo intama zibugire. Umulayiki aharanira icyateza imbere ubukristu, atanga ituro n’indi misanzu isabwa, yitabira Imiryango Remezo n’Imiryango ya “Agisiyo Gatolika”, nk’Abalegiyo, Abanyamutima, Abakarisimatiki,…bityo ubukristu bwe ntibube nyamwigendaho. Ariko se Ubutumwa bw’umulayiki bwuzuzanya bute n’ubw’abari mu nzego nyobozi za Kiliziya?
Imana yakoresheje Intumwa zayo guhera kuri Petero kugera kuri Papa dufite ubu n’abasimbura babo yiyoborera umuryango wawo. Izi nzego ni zo nakwita Kiliziya nyobozi zigomba kuba umuyoboro w’ingabire za Nyagasani arizo Masakaramentu.
Ibyo abalayiki basabwa cyane cyane abari mu nzego zifata ibyemezo
-Kwitabira gahunda za Kiliziya cyane cyane Missa zo ku cyumweru
-Gushyiraho amategeko atabangamira ukwemera. URUGERO: Itegeko ryemerera abagore gukuramo inda, itegeko ryemera kubana kw’abahuje ibitsina,...
-Kurangwa n’ubushishozi n’ukwemera(la foi/faith), ubushakashatsi mu by’ubuhanga, ibiganiro mpaka mu by’ubukungu na politiki.
Ibyo abari mu nzego nyobozi basabwa
-Kuba bugufi abalayiki, cyane cyane abari mu nzego zifata ibyemezo, haba mu mahugurwa mu myiherero…kuko ari abana ba Kiliziya. Aha ndashima intera imaze guterwa na Komisiyo y’Alayiki mu Rwanda cyane cyane mu kubategurira amahugurwa n’imyiherero.
-Kuba intanga rugero mu migenzo myiza y’ubukristu
-Kwemera kugirwa inama
Ibi ntibibuza ariko ko buri rwego rugomba gukora no kunoza ibirebana n’inshingano ariko bitabujijwe guhana amakuru yubaka. Ntibyaba byiza abalayiki aribo bagena uko amasakaramentu atangwa, aribo basobanura inyigisho z’ukwemera n’imyitwarire(le Dogme et la morale chrétienne) cyangwa abari muri Kiliziya nyobozi ngo abe aribo bayobora amasendika y’abakozi cyangwa amashyaka ya politiki, bakuraho cyangwa bugashyiraho abayobozi mu nzego izi n’izi.
Umunsi w’Abalayiki wagombye kuba umwanya wo kwibukiranya ubutumwa bwabo muri Kiliziya no mu isi bwo kuba umunyu n’urumuri aho batuye(Mt 513-16). Bityo bakaba Abakristu beza n’abaturage beza, bakuzuzanya na Kiliziya nyobozi kubaka Ingoma y’Imana duhereye hano ku isi.
Padiri Valens NSABAMUNGU
PARUWASI NYAGAHANGA


text:
Abagana ikigo nderabuzima cya Mashesha, mu murenge wa Gitambi, mu karere ka Rusizi, barinubira ubuke bw’abaforomo butuma batinda guhabwa serivisi, ku buryo ngo hari ubwo umurwayi amara amasaha ageze kuri 7 atarabonana n’umuvura.
Mu kiganiro n’Imvaho Nshya, aba baturage bagaragaje ko abaforomo bake bahari bagerageza kubaha serivisi nziza, ariko bakaba bake bigatuma birirwa kuri iki kigo nderabuzima, umuntu akaba yahicirwa n’inzara yiyongera ku burwayi, bikaba byanamuhuhura.
Uwimana Vestine utuye mu mudugudu wa Nyakivomero, mu kagari ka Mashesha, muri uyu murenge, avuga ko serivisi mbi bahabwa zishingiye ku mubare muto w’ababavura, kuko ngo biba bigaragara ko abarwayi ari benshi cyane ugereranyije n’umubare w’abagomba kubitaho.
Yagize ati:“Iki ni ikibazo gikomeye gikwiye kwigwaho, kuko hari nk’igihe umuforomo akugeraho ukabona yananiwe cyane ku buryo nawe umugirira impuhwe, kandi indwara zariyongereye.
Malariya yabaye nyinshi, inzoka zo mu nda nazo ziriyongera kubera amazi mabi, n’izindi ndwara zari zisanzwe ari nyinshi muri iki kibaya cya Bugarama, kongera abaforomo bikaba byadutabara.”
Umuyobozi w’iki kigo nderabuzima Ndagijimana Gervais, avuga ko na bo bakomerewe n’iki kibazo, kuko ababagana biyongereye cyane kandi abaforomo ari bake, hakiyongeraho kuba bafite poste de santé 3 zose zikeneye abaforomo kandi na bo badahagije, kikaba ari ikibazo gikomeye cyane.
Yagize ati:“Dufite abaturage 42,774 bagomba kwitabwaho n’abaforomo bagera kuri 15 gusa kandi mu mategeko ya Minisiteri y’ubuzima mu Rwanda na OMS umuforomo umwe yagombye kwita ku bantu batarenze 1000, urumva ko duhereye kuri ibyo twagombye kugira nibura abaforomo 40.
Ariko tubonye nibura abaforomo 20 hari icyakwiyongeraho n’umuforomo agakora akagera ubwo aruhuka, kuko no muri aba 15 si ko bose bakora buri munsi, hari abajya muri konji, abashobora kubyara, kurwara cyangwa izindi ngorane zishobora kubabuza kuza ku kazi, bikaba bituma twemera 100% ibivugwa n’abaturage, ariko ikibazo inzego zidukuriye zirakizi, dutegereje icyo zizakivugaho.”
Avuga ko muri aba hari n’abagomba kurara izamu, byose ugasanga bikomeye, akavuga ko bagerageza gukoresha abo bafite bagahora babihanganisha, kuko hari igihe bigaragara ko bananiwe cyane.
Yagize ati:“Niba umuforomo ashobora kugera ubwo yita ku barwayi 100 ku munsi kandi mu minsi ishize ataragezaga no kuri 40 nawe urumva ko hari igihe agera na we ubwe akananirwa cyane akaba yanatanga serivisi mbi kandi bitari ngombwa.”
Umunyamabanga Nshingwabikorwa w’uyu murenge Niwemugeni Marie Claire, avuga ko na bo bagerageza gukorera ubuvugizi iki kibazo, n’ubwo magingo aya bagitegereje ahashobora kuva igisubizo.
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nyamagabe: Abahabwa inkunga y’ingoboka bamaze kugira umuco wo kwizigamira.
Abaturage bahabwa inkunga y’ingoboka bo mu karere ka Nyamagabe bamaze kugira umuco wo kuzigama hagamijwe gukora imishinga yabafasha gutera imbere, ikazanasigara ibafasha mu gihe iyo nkunga y’ingoboka bahabwaga izaba irangiye.
Kugeza ubu abagenerwabikorwa ba gahunda ya VUP bahabwa inkunga y’ingoboka bo mu karere kose bamaze kwizigamira amafaranga y’u Rwanda arenga miliyoni 80 bari gukoresha mu mishinga inyuranye, nk’uko bitangazwa n’umuyobozi w’akarere ka Nyamagabe wungirije ushinzwe imibereho myiza y’abaturage, Byiringiro Emile.
Ati “Iyo urebye usanga bamaze kugira imyumvire yo kuzigama ku buryo iyo urebye raporo dufite hari miliyoni zirenga 80 abo bagenerwabikorwa bafite ariko bajyenda bashyira mu bikorwa bitandukanye”.
Mu mishinga inyuranye abagenerwabikorwa ba VUP bahabwa inkunga y’ingoboka bajyenda bashoramo ubwizigame bwabo harimo ubworozi bw’ingurube mu mirenge ya Kibumbwe, Musange na Cyanika, ubwubatsi n’ubucuruzi nko mu murenge wa Kaduha, Mugano na Kibilizi, uruganda ruciriritse rwongerera agaciro umusaruro w’ibigori rukoramo kawunga rugiye kubakwa mu murenge wa Mushubi n’iyindi.
Imishinga nk’iyi iri gukorwa mu mirenge icyenda imaze iminsi ikorerwamo iyi gahunda yo gutanga inkunga y’ingoboka, mu gihe hari indi ine iyi gahunda yatangiyemo muri uyu mwaka. Umuyobozi w’akarere ka Nyamagabe wungirije ushinzwe imibereho myiza y’abaturage, avuga ko iyi mishinga yose igamije kuvana abaturage munsi y’umurongo w’ubukene dore ko ari nayo ntego ya VUP.
Abahabwa inkunga y’ingoboka mu karere ka Nyamagabe ni 10.081 bibumbiye mu miryango igera ku 3500.


text:
Ubwiza bw’ urusengero rwa kabiri HABARUREMA Clement
UBWIZA BW’URUSENGERO RWA KABILI
Hagayi 2:1-4, 8 ubwiza bw’urusengero rushya
Ezira 3:10-13 bashinga imfatiro z’ urusengero
Urusengero rwa mbere rwubatswe na Salomo,mu gihe cy’amahoro, bafite ubutunzi bwinshi, rwari rwiza cyane ; Abisirayeli bacumuye, Nebukadinezari w’ I Babuloni aza kubatera arahasenya, bararusahura, abatwara mu bunyage.
Igihe cyategetswe kigeze, abari mu bunyage baratahuka, batangira kubaka. Urusengero rwa kabili rwubatswe n’abari bavuye mu bunyage kandi nta n’ibikoresho byinshi bafite, bahahuriye n’abantu batashakaga ko rwubakwa, ariko rurubakwa ruranuzura.
Abari bazi urusengero rwa mbere babonye imfatiro z’abana bato bararira, abatigeze babona imfatiro z’ urusengero rwa mbere bashimishwa nuko babonye urusengero.
Aho niho Hagayi yahamagarwaga kugirango akomeze abarira, atumwa kuri Zerubabeli na Yosuwa n’abandi kubabwira ko Imana iri kumwe nabo, bayihange amaso kuko ifeza n’izahabu ari ibyayo ; ibabwirako ubwiza bw’urwo rusengero rushya buzaruta ubw’urwa mbere.
Muri iyi minsi kubw’imfatiro z’abana bato ; hari amarira ku basaza bazi uko umurimo w’Imana wakorwaga, hakaba n’ibyishimo kubakiijijwe vuba batazi ibya mbere. Banezezwa n’iterambere nyamara imirimo dukora izageragereshwa umuriro.
Abatubanjirije bazi uko umurimo w’Imana wakorwaga, banezezwaga no kuvuga ubutumwa abantu bakihana, bagashimishwa no kwagura ubwami bw’Imana ; ariko amashimwe y’abatazi imigendekere ya mbere yo mu nzu y’Imana banezezwa cyane nibyo bagezeho bifatika byo mu buryo bwo mu mubiri ; ariko umuriro w’Umwuka Wera aje hamenywa ibikwiriye gukorwa.
Inzu ya mbere yubatswe mu myaka itatu n’igice, iya kabiri yubakwa mu gihe kiruhije, yubakwa imyaka 46. Reka turebere hamwe igihesha agaciro inzu y’Imana (1 ngoma 21 : 16-22 ; 26-28 ; 2 ngoma 3:1)
Kuri iyi mbuga ya Orunani, niho ku musozi wa Moriya, aho Aburahamu yagiye gutambira Uwiteka, Isaka ; Imana ikishakira igitambo ; ninaho Imana yiyerekeye Dawidi, ubwo yacumuraga,ahambariza Uwiteka atamba ibitambo ; Imana iramusubiza.
Aho niho Salomo yubatse inzu y’Uwiteka ; iruzura arasenga, arangije umuriro uva mu ijuru wotsa igitambo ; icyubahiro cy’Uwiteka cyuzura inzu. Iyi nzu yaje gusenywa. Uru rusengero rwashushanyaga Kristo, niyo mpamvu rwubatswe I Moriya, aho Aburahamu yagombaga gutamba Isaka.
Umuriro wamanutse ku mbuga ya Orunani nuwamanutse kuri Moriya nuwamanutse ku musozi wa karumeli ubwo Eliya yatambaga igitambo ;iyo miriro yose isa nuwamanukiye intumwa kuri pentekoti ; uyu muriro ku banyabyaha urica(abalewi 10) ; ariko ku bakijijwe ureza, ugatanga ubwenge n’imbaraga. Iyo miriro yose yavuye mu ijuru,yari imiriro y’Umwuka Wera.
Igihe cyarageze rwa rusengero rwa kabili rwubatswe Yesu arutahamo (Yohana 2:18-21), kuko abantu baturukaga kure baje kuhasengera no gutamba ibitambo, bazaga bitwaje amafaranga yo kugura ibitambo, ibyo kurya ndetse nayo kwishyura icumbi. Ibyo byatumye benshi mu batambyi n’abandi bayobozi b’idini batangira kuhacururiza ; hakaba abaje gusenga n’abaje kuhacururiza. Niho Yesu yaje yirukana abacururizagamo ; kuko inzu y’Imana atari iyo gucururizwamo ari iyo gusengerwamo.
Yesu amaze gukandagira muri urwo rusengero ntiyaba akibona inzu yubatswe n’abantu mu gihe cy’imyaka 46 ahubwo abona umubiri we ; ubuhanuzi bwa Dawidi burasohora, aho Dawidi yavuze ngo amaturo n’ibitambo ntiwabishimye,...mperako ndavuga nti"dore ndaje mu muzingo w’igitabo niko byanditse kuri jye (Zaburi 40:7-8).Yesu aravuga urusengero ruzasenywa rukubakwa mu minsi 3. Abari aho bibwira ko avuga iby’inyubako yubatswe mu myaka 46 nyamara we yavugaga urupfu rwe. Yohana 2 : 18-12
Ubwiza bwa Kristo buruta ubwari mu nsengero zubatswe n’abantu, kuko muri Kristo twahawe kwinjira ahera cyane, aho tutabashaka kugera mbere, byasabaga guca ku mutambyi no kwitambira ibitambo. Uru rusengero rubera hose icyarimwe, ntibidusaba ibitambo cg ingendo ndende ngo turugereho ; kandi naho amarembo y’ikuzimu yazikuka ntiyabasha kurusenya.
Guhishurirwa imbaraga z’urusengero niho hari intsinzi ku bakristo, aho niho duhererwa amahoro, kandi aho duhamagariye Imana hose iratwumva ntibisaba gukora imitambagiro cg se ingendo ntagatifu nkuko tujya tubona benshi mu banyamadini babikora. Ahubwo urusengero rw’umwuka twahawe ni Kristo kuko muriwe tuba dufite ikizere ko Imana itwumva uko tuyambaje. (ibyahishuwe 21:22)
Nibyiza ko dukangurira abantu kwinjira mu rusengero Imana yashyizeho ariwe Kristo kuruta kubazana muzo twubakishije amatafari n’amabuye. Abinjiye mu zubakishije amatafari n’amabuye bahinduka abanyedini ariko abinjiye muri Kristo bahinduka abana b’Imana.
Abagize amahirwe yo kugera muri Kristo tugumemo kuko niho honyine Imana yasezeranije guhera abantu bayo amahoro
HABARUREMA Clement


text:
Kuri uyu wa Kabiri tariki ya 5 Ukwakira, ni Umunsi mpuzamahanga w’umwarimu.Mu Rwanda uyu munsi urizihizwa ku nshuro ya 17, ukaba usanze abarimu bari mu bisubizo bivanze n’ibibazo nkuko babyivugira.
Umutekano wa mbere ni munda, kandi benshi mu nda hajyamo icyavuye mu maboko ya nyirayo, ni ukuvuga akazi.Uwo mutekano wo munda ni nawo utuma umuntu akora akazi yishimye kandi neza, ibyo akoze bigatanga umusaruro ejo akongera akabaho.
Ubwarimu ni akazi gatunze abanyarwanada batari bake, benshi muri bo bakorera Leta bagahembwa nayo.Nyamara bakunze kumvikana bataka imibereho itari myiza, bimwe bigakemurwa ibindi ntibukemuke.
Kuri uyu munsi Makuruki yaganiriye n’abarimu batandukanye, bavuga ibyo bashima byakozwe ndetse n’ibyo bifuza byakorwa ngo imibereho yabo irusheho kuba myiza ndetse n’akazi gakorwe neza.
Vincent Hagenimana wigisha ku ishuri ryisumbuye Nyamirama mu Karere ka Kayonza, aganira na Makuruki yagize ati “Ngirango nta munsi mukuru w’abadepite ubaho, nuko baba barabonye ko abo bantu bakwiye gutekerezwaho.Hari ibyakozwe nko kongeza umushahara mu buryo bw’ubutambike nubwo nta byera ngo de!Hari ikindi kintu bigeze gushyiraho cy’uko umwana w’umwarimu bajya bamwishyurira, bigeze no kuvuga ngo umwarimu bazamwubakira inzu, ibyo byabaye ibitekerezo biri aho bibitse.”
Hagenimana kandi avuga ko abarimu bakunze gusaba ko bashyirirwaho isoko ryihariye nkuko abasirikare barifite, nyamara ngo ntibyakozwe.Ati “Byakabaye byiza ashyiriweho iryo soko akajya agabanyirizwa ibiciro nk’uko n’ahandi bikorwa.N’amafaranga twahembwaga ntabwo ari make cyane, ariko kandi ibyo navuze bikozwe byarushaho gufasha mwarimu kandi umwuga akora akawukora awishimiye”.
Tuyishime Thomas, umwarimu mu rwunge rw’amashuri rwa Nyagatoma mu Karere ka Gicumbi we yavuze ko umwarimu avunika cyane nyamara agaciro ahabwa ntigahwane n’imve ze.
Yagize ati “Urabona umwarimu aravunika cyane ariko agaciro ahabwa ukabona kadahwanye n’ibyo akora.Urugero nk’imishahara, abandi bakozi bongererwa imishahara uko bwije nuko bukeye kandi abo bose baba baranyuze imbere ya mwarimu, ariko we ntatekerezweho.”
Abarimu bavuga ko akazi bakora gakwiye kagoye
Tuyishime akomeza avuga ko n’ayo mafaranga make bahembwa, ngo akunze kubageraho atinze bigatuma ibibazo byiyongera, agasaba ko yajya yihutishwa.
Avuga ko kuri we nibura kugirango umwarimu yumve ashimishijwe n’umushahara we, keretse uwakongeraho nka 20 % bitewe n’urwego rw’amashuri yize.
Umwe mu barimu bigisha mu Karere ka Gasabo utashatse ko amazina ye atangazwa, yavuze ko atumva impamvu imishahara y’abandi bakozi izamuka, ndetse n’abahoze baringaiye na mwarimu bakazamuka ariko we agakomeza guhembwa amafaranga atiyongera.
Ati “umushahara wa depite wahoze uringaniye n’uwa mwarimu ariko uko byaje kugenda agasigara icyo ni ikintu umuntu yibaza.”
Uyu mwarimu kandi avuga ko gahunda yo kubaka amacumbi y’abarimu ku bigo by’uburezi bw’ibanze bw’imyaka 12, byagezwa ku bigo byose n’ibifite uburezi bw’imyaka icyenda.
Hagiye hakorwa ibitandukanye ngo umwarimu abeho neza, harimo nka Koperative y’Umwalimu Sacco yashyizweho ngo yorohereza abarimu kubona inguzanyo ziciriritse, Gahunda ya Girinka Mwarimu yatangijwe muri 2009 nubwo itaragera kuri bose, na gahunda y’uko abana babiri ba mwalimu bajya bigira ubuntu nubwo bitaratangira.
Muri 2012, Guverinoma yari yiyemeje ko mu myaka itanu imishahara y’abarimu yagombaga kwiyongeraho 50 %.
Muri Werurwe uyu mwaka, Abarimu bashyiriweho sitati yihariye irimo ibyo kubazamura mu ntera ubundi bitajyaga bibakorerwa, ku buryo umwarimu uko azajya azamurwa n’umushahara we uzagenda wiyongera bikurikije igihe amaze mu kazi.Iyi sitati kandi igaragaza ko umwarimu wesheje imihigo azajya ahabwa agahimbazamusyi.


text:
Umukristo akwiriye kugira umutima wuzuye ishyaka
Tugiye kwiga inyigisho ifite Umutwe uvuga ngo “UMUKRISTO AKWIRIYE KUGIRA UMUTIMA WUZUYE ISHYAKA” Dusome 2Timoteyo 1 : 6. Ni cyo gituma nkwibutsa gusesa impano y’Imana ikurimo ngo yake, iyo waheshejwe no kurambikwaho ibiganza byanjye. Umukristo akwiriye kugira umutima wuzuye ishyaka mu mutima we. Imana ishaka ko tugira ishaka, Bibiliya ivuga ko abapfuye bataramya Imana, nta mashimwe ava kuri bo, Imana ntishaka umukristo upfuye ahubwo ishaka umukristo muzima.
Nkunda ibyo Yesu yavuze ubwo yazuraga Lazaro ngo ni asohoke mu gituro. Hari Abakristo benshi bavutse ubwa kabiri buzuye Umwuka Wera batigeze bivanaho Imyambaro yo mu gituro, Bagendana impumuro y’Abapfu, Imana idusaba kugira ishyaka ( kwaka). Nk’uko twigeze kubibona Paulo yandikiye umwana we Timoteyo yamusabye Gusesa ( kwatsa) impano yari muri we, Muri 2 Timoteyo 1 : 5 Paulo yamwibukije ibyo kwizera kwe n’uko kwamugezeho. Yamubwiye aho kwaturutse : Kuko nibutse Kwizera kutaryarya kukurimo, kwabanje kuba muri nyogokuru Loyisi no muri nyoko Unike, Kandi nzi neza yuko kukurimo nawe. Umukristo Akwiriye Kugira Umutima wuzuye Ishyaka mu mutima we.
Nta watuma impano yawe yaka muri wowe nkawe ubwawe. Abandi bantu bashobora kugutera umwete, nk’uko ndi kubikora muri uyu mwanya, ariko waba uri wenyine cyangwa uri kure yabo muhuje imyizerere ukongera ugakonja. Ibyo byaterwa n’uko waba wishyushya ubwawe, ubuzima buranezeza iyo ufite ishyaka mu mutima wawe. Bimaze iki kugenda urira hirya no hino uvuga ngo mu by’ukuri sinzi icyo nakora, iyo nza kuba ntarakoze ibi, Ndarushye kandi birandambiye gukora ibi, Kimwe cya kabiri cy’abizera kirarushye kandi kirarambiwe, kubera ko ibyo dukora ari ukugenda tuvuga ngo turarushye kandi turarambiwe.
Byatinda cyangwa byatebuka tugomba kugera aho twumva tunaniwe kandi turambiwe guhora tuvuga ngo turarushye kandi turarambiwe .
Umukristo akwiriye Kugira umutima wuzuye ishyaka mu mutima we aharanira kugera aho yumva ko ananiwe, Pawulo ati Nicyo gituma nkwibutsa gusesa impano y’Imana ikurimo ngo yake, iyo Waheshejwe no kurambikwaho ibiganza byanjye.
Nanjye Ndabifuriza kurangwa n’umurava mu bihe byose kandi binyuranye munyuramo, mwirinde Kugendana impumuro y’abapfu. Mu bihe byose ube umukristo muzima urangwa no Kugenda uri umukristo nyakuri ufite ishyaka mu mutima wawe, bikugaragazaho impumuro nziza itanga ubugingo.
Wowe wakurikiye iyi nyigisho nkwifurije Kuba umukristo ukwiriye kuba ufite ishyaka mu mutima wawe. Zamura Kwizera kutaryarya kukubemo, ube umukristo ukwiriye kugira umutima wuzuye Ishyaka, ufite ubuzima bw’Umwuka buzira impumuro y’abapfu, Vuba uzagera aho wumva ko urushye kugera, Imana ihire mwese abo dusangiye iyi nyigisho. Mwene So Pastor Jean de Dieu Habyarinka


text:
Mu gihe amategeko y’u Rwanda agena ko umuntu ashaka yujuje imyaka 21, muri uyu murenge haracyagaragara abashaka bafite imyaka 16, cyane cyane abakobwa.
Imwe mu mpamvu yaba yihishe inyuma y’uyu muco ufite imizi mu gihe cyo hambere, ngo ni udufaranga abarobyi bashukisha abakobwa, ahanini bo mu miryango itishoboye.
Nyiransekanabanga Domithila ati “Ushatse ari muto aba afite 16, akenshi biterwa n’ubukene bw’abakobwa kandi abadashakanye biciye mu mategeko bagenda nijoro. Ni ikibazo kidukomereye rwose, ntabwo umwana w’umukobwa wa hano wamutegerezaho ibyiza ejo hazaza.”
Bamwe mu babyeyi ariko bavuga ko na kera kose abakobwa bo muri aka gace bashakaga abagabo bakiri bato, akaba ari ho ab’ubu babikomora.
Nyabyenda Florence ati “Ni byo koko natwe twashatswe tukiri bato ariko ugereranyije n’igihe cyacu byari bikwiye, ubu ntibikwiye ko umwana yata amashuri akajya gushaka, akenshi biterwa n’udufaranga bashukishwa n’abasore baroba isambaza.”
Mukabaruta Felecité uri mu kigero cy’imyaka 70 avuga ko yashatse afite imyaka 18 , akemeza ko uyu muco ari karande kuri iki kirwa ariko ko bitagikabije nko mu gihe cyabo kuko ngo bigenda bishira.
Abakobwa baganiriye na IGIHE bavuga ko uyu muco usigaye mu bana b’abakobwa batabashije kujya mu ishuri.
Jeannette Uwabahungu ati “Dushaka turi bato, ni wo muco twasanganye ba mama, abenshi bashaka bafite 16 kuzamura.”
Niwemugore Appoline ati “Akenshi bikorwa n’abana b’abakobwa batize ni bo baba bumva badafite icyizere, bagashukwa n’abarobyi.”
Umunyamabanga Nshingwabikorwa w’Umurenge wa Nkombo, Rwango Jean de Dieu yavuze ko barwanya ko abantu bashakana igihe kitageze ndetse ko iyo basanze uwashakanye n’umukobwa muto we ari mukuru ahanwa n’amategeko nk’uwakoze ihohotera ariko iyo bashakanye bose ari abana, barabatandukanya.
Ati “Keretse iyo bishyingiye, na ho ubundi turabirwanya kuko ntibyemewe.Uwabikoze ari mukuru aba yakoze ihohotera, amategeko aramuhana. Iyo ari abana duhita tubatandukanya tugahuza imiryango yabo tukaganira ku ngaruka mbi bigira ndetse mu nama dukora tubigarukaho, tugaragaza ibibi byabyo.”
Ibirwa bigize umurenge wa Nkombo bituwe n’abaturage bagera mu bihumbi 18, abenshi muri bo bakaba ari urubyiruko nk’uko ubuyobozi bw’uyu murenge bubitangaza.


text:
Iyi ni moderi yakozwe na The Marion in Kigali, igizwe n’ikote n’ijipo, bifatanye.
Tutitaye ku ngano y’igice cyo hepfo, hanini cyangwa hato h’imiterere y’umubiri, uyu ni umwenda mwiza ku bantu banini.
Ifite Hejuru hegereye bituma hegeranya umubiri wawe bikawuha ishusho ibumbye neza.
Naho hasi harekuye biyiha ishusho ya trapeze, ibi bituma harushaho kwagura igice cyo hepho ku waba afite hato kurusha hejuru. Bikanatuma nanone irenga ntifatire ku waba afite hepfo hanini nabwo.
Umukara ! Ntarindi bara amahitamo yawe akwiye kwerekezaho mugihe ugiye guhitamo isakoshi cyangwa urukweto.
Igikomo kiza kimwe cya zahabu cyangwa argent amaherena mato afashe ku gutwi ajyanye n’igikomo, imisatsi isokoje muburyo bwose idatemba kumwenda. Nta kabuza uzaba waberewe.
Naho maquillage nke zishoboka zirahagije , umwambari ubwawo urihagije mu mabara.
Ubukwe, iminsi mikuru itandukanye, kujya gusenga, gusohokana n’abo mukorana, aho hose nujyayo wambaye uyu mwenda udodanye umwihariko gutya, ndahamyako uzaba uri muri bake baberewe by’umwihariko.
Ikanzu ya Trapeze
Iyi ni moderi yakozwe na The Marion in Kigali, igizwe n’ikote n’ijipo, bifatanye.
Labels: kwambara


text:
”Kandi ntimwishushanye n’ab’iki gihe ahubwo muhinduke rwose mugize imitima mishya, kugira ngo mumunye neza iby’ibyo Imana ishaka, ari byo byiza bishimwa kandi bitunganye rwose “ Abaroma 12:2
Mu mibereho y’ abantu guteganya ibyo bazageraho mu gihe runaka , gukora cyane hagamijwe kudasigara inyuma mu iterambere. Muri iyi minsi usanga igishishikaje abantu benshi ari ugushaka gusa n’abandi ndetse rimwe na rimwe no kubasumba mu byo babamo.
Uwo niwo mutima w’ ibigezweho mu myambarire, mu migendere, mu mivugire,mu myidagaduro .Usanga abantu benshi cyane cyane urubyiruko rushaka kujyana n’igihe.
Bibiliya yo itugira inama ngo ”ntimwishushanye n’abikigihe“ Ibi ntibivuga ko tutagomba gukoresha ibikoresho cyangwa kwambara imyenda bigezweho, ariko hari igipimo. Igipimo ni :Mumenye neza iby’Imana ishaka. Haba mu myambarire, mu myitwarire, mu myitwarire ,ikintu cyose uzakora ugomba kwirinda icyica itegeko Imana yatanze mu Ijambo ryayo kandi ukirinda ikibangamira abandi kikabagusha.” …Byose turabyemererwa koko, ariko ibitwungura si byose. Ntihakagire umuntu wizirikana ubwe, ahubwo azirikane na mugenzi we” 1Abakorinto10:23-24
Ibanga ryo kumenya ry’uko wakwitwara nk’umukristo nyawe kandi ubukristo bwawe ntubuhungabanwe n’ikintu icyaricyo cyose muri iki gihe ni Ukumenya icyo Imana itegeka ukirinda guca ukubiri na cyo ndetse no kwirinda gukora ibibangamira abandi.


text:
Urwenya-"Gihengeke mbone uko mpogosha,"
"Gihengeke mbone uko mpogosha,"
Umugore warutwite yagiye kwamuganga, muganga amaze kumusuzuma aramubwira ati "uzagaruke ejo wiyogoshe kuko bigaragara ko ushobora kubyara." Kubera ko atashoboraga kwiyogosha kubera inda, yabwiye umugabowe ati " mfasha unyogoshe " Umugabo ati "zana urwembe, nyamugore araruzana, umugabo n'umujinya mwinshi ageze mu mayasha abwira umugore ati "gihengeke mbone uko mpogosha," umugore ati "ese urumva nabishobora" ; umugabo ati "nge iyo niyogosha ubwanwa mpengeka umunwa wowe wunva nahabona nte."
Shyiraho Igitekerezo!
Subscribe to: Post Comments (Atom)


text:
Rwanda | Kamonyi: Itorero ryo kurwego rw’umudugudu rizafasha mu iterambere n’umuco
Nyuma y’uko hamwe na hamwe mu midugudu igize akarere ka Kamonyi hatangijwe itorero ry’igihugu kuri urwo rwego, abaturage bavuga ko bunguka ubumenyi bwinshi buzabafasha mu gukunda igihugu, kubana neza, More...
Rwanda : Gatsibo:ubwo basozaga icyumweru cya Gacaca basanze hari abatarishyuye imitungo
Abaturage bo mu kagari ka Kabarore umurenge wa kabarore bashima uburyo gacaca yashoboye kubagarurira ubwiyunge no kubakuramo urwicyekwe kuko nyuma y’uko bamwe bangije imitungo yabandi bakayishyura mu gihe More...
Ikipe uko yaba imeze kose igihe yiyemeje gukorera hamwe nta kiyinanira-Murayire
Inama y’umutekano yaguye y’akarere ka Kirehe kuri uyu wa 14/06/2012 yarateranye barebera hamwe uburyo umutekano wifashe muri aka Karere iyi nama ikaba yari iya nyuma isoza umwaka w’ingengo y’imari. Iyi More...
Gicumbi :Abakozi bashinzwe irangamimerere barimo guhugurwa ku ikoranabuhanga
Abakozi bashinzwe irangamimerere mu karere ka Gicumbi barimo guhugurwa muri gahunda yo gutegura ikigega cy’imibare cy’Akarere hakoreshejwe ikoranabuhanga (web based district data base). Umwe mu bahugurwa Habiyakare More...
Ibarura rusange rya 2012 rizatwara miliyoni 21.3z’amadollars
Nyuma y’ibarura rusange ryabaye 1978, 1991 hamwe na 2002, mu Rwanda hagiye gukorwa ibarura rusange ryafasha leta kumenya umubare abanyarwanda bagezeho no kubakorera igenamigambi rirambye muri EDPRS, DDP More...
Gisagara: Abashakanye bakwiye guhora bameze nk’abarambagizanya
Abatuye mu karere ka Gisagara barigishwa kubana neza n’abo bashakanye kugirango babashe gushyira hamwe maze bakore bateze imbere ingo zabo. Byagaragaye kenshi ko umubano mubi mu rugo uri mu bya mbere bituma More...
Ruhango: 56’4% by’ingo zigize akarere ka Ruhango zugarijwe n’ubukene
Twagirumukiza Epimaque asaba abaturage gukorana imbaraga  Mu bushakashashatsi bwagaragajwe muri Gashyantare umwaka wa 2012, bwerekanye ko akarere ka Ruhango kaza mu turere tucyugarijwe n’ubukene. Ubu bushakashatsi More...
NSR | Gisagara : Ubufatanye mu baturage ni umusingi w amahoro
Abaturage bo mukarere ka Gisagara basobanuriwe ko gufatanya hagati yabo ari byo bya mbere bizabageza ku mahoro nyayo n’iterambare rirambye. Inama y’abayobozi muri Save Mu mirenge imwe n’imwe More...
Rwanda | Gisagara : Ubufatanye mu baturage ni umusingi w’amahoro
Abaturage bo mukarere ka Gisagara basobanuriwe ko gufatanya hagati yabo ari byo bya mbere bizabageza ku mahoro nyayo n’iterambare rirambye. Inama y’abayobozi muri Save Mu mirenge imwe n’imwe More...
Rwanda | Ngo kuba batishimira aho bakora bituma bata akazi uko biboneye
Bamwe mu bakozi bo mu rwego rw’akarere baturuka mu turere tugeze kuri dutanu baratangaza ko kuba abakozi batari bake basezera ku tuzi kwa hato na hato ngo byaba biterwa n’uburyo bafatwa mu kazi kuruta More...


text:
Hari ibiberaho guhesha Data wo mu ijuru icyubahiro gusa
Akigenda abona uwavutse ari impumyi……Yohana 9.1
Hari ibintu tutajya dusobanukirwa rimwe na rimwe ntitubihereze agaciro kabyo. Kimwe n’uyu muntu wari waravukanye ubuhumyi, natwe twashoboraga kuvukana ubundi burwayi bukomeye cyangwa se tukavukira mu bindi bibazo bikomeye kandi tutiteye ariko hari abatibaza ibyo ngo bashimire Imana uko bameze kose.
Intumwa zari kumwe na Yesu zatangiye gushakisha impamvu ishobora kuba yarateye uyu muntu kuvuka ari impumyi. Babajije Yesu ibibazo bitandukanye:” Mwigisha ni icyaha cye cyabimuteye cyangwa ni icy’ababyeyi be kugirango abe yaravutse ari impumyi?” Yohana 9:2
Yesu yarabasubije ati “Uyu nta cyaha yakoze yakoze cyangwa ababyeyi be, ahubwo ni ukugirango imirimo y’Imana yerekanirwe muri we.” Yohana 9.3
Akenshi umuntu arabanza akamenya icyateye indwara kugirango binamufashe kuyivura ariko biratangaje ko iyi ndwara y’uyu muntu ntampamvu yafatikaga yayiteye uretse iyo Yesu yisobanuriye we ubwe! Yesu azi aho imibabaro tunyuramo ituruka azi n’impamvu yayo azi nuko azayirangiza kuko arahari ari mu buzima bwacu ngo adukize.
Kimwe nuko nawe iki kibazo ushobora kukibaza bitewe n’ibikubaho, ukaba wavuga uti ese n’ibyaha nakoze cyangwa n’iby’ababyeyi banjye? Reka nguhereze igisubizo nyacyo:Kandi tuziyuko kubakunda Imana byose bifataniriza hamwe kubazanira ibyiza aribo bahamagawe nk’uko yabigambiriye. Abaroma 8:28
Umuntu umwe yigeze kumbwira ikibazo yahuye nacyo akarwaza umudamu, ariko yabuze kwihangana agatekereza ko uwo mudamu ashobora kuba yarakoze ibintu bibi bikaba aribyo bimuteye izo ngaruka, ntiyigeze amurwaza yishimye ariko nyuma amaze gukira neza yarigaye cyane kuko umudamu we ntacyaha yari yarakoze ahubwo ryari ishuri ry’Imana, yagirango yiyerekane no mu batayizera ko ishobora gukiza n’indwara zananiranye.
Hari ibyo utabasha gusobanukirwa cyangwa kubonera impamvu n’umurongo wabyo, ariko bishobora kuba bigamije kugaragaza gukomera kw’Inana.
Ntabwo ari byiza gukora iperereza ku byahise rimwe na rimwe ugasubira mu mateka y’abasogokuruza kugirango ushakishe aho ikibazo cyaturutse nubwo nabyo bishoboka, ariko hari ibindi bitubaho bigamije kubahisha Data wo mu ijuru, nibyiza guhagarara ushikamye ukizera ko Imana ishobora byose nta na kimwe kiyinanira ahubwo ibikubaho byose irabizi iba igirango uzabisohokane mo icyubahiro cyayo, umukoro wawe ni umwe ni ugukomeza gukiranuka no kutayitariza ikizere.
Imana ikubashishe gutegereza Imana wihanganye, humura izaza ntizaceceka kuko itanezezwa no kubabaza umuntu iteka, Amen.


text:
Amajyaruguru: Ibihembo ngarukamwaka “REMO Awards” byabaye “ntagaruka”
Abahanzi batandukanye bo mu Ntara y’Amajyaruguru bibaza aho ibihembo bya “REMO Awards” byagiye kandi ari byo bari bitezeho kumenyekana bagatungwa n’ubuhanzi.
Hashize imyaka itatu ibyo bihembo bidatangwa kandi ubwo byatangwaga ku nshuro ya mbere, muri 2013, haratangajwe ko ari ngarukamwaka.
Ibihembo bya “REMO Awards” icyo gihe byahawe abahanzi bitwaye neza kurusha abandi ndetse n’abandi bafite aho bahuriye n’iterambere rya muzika mu Ntara y’Amajyaruguru. Byari bifite intego yo guteza imbere abahanzi bo muri iyo Ntara.
Nubwo hatanzwe ibikombe gusa nk’ikimenyetso, ababihawe bavuga ko byatumye barushaho kumenyekana, bongera umuhate mu buhanzi bwabo ndetse batangira no gukorera amafaranga mu buryo butari busanzweho.
Gusa ariko, bavuga ko kuba hashize imyaka itatu ibyo bihembo bidatangwa byabaciye integer ku buryo ngo uburyo bari batangiye gushishikarira gukora bwayoyotse.
Umuririmbyi The Bless agira ati “…ndi mu bantu batwaye igikombe! Uko cyaba kiri kose ni igikombe! Ariko iyi saha tuvugana ntabwo bikiba! Kuba bitakiba byanga bikunda byatumye tugira intege nke cyane!”
Umuririmbyi Frank Kay we yungamo ati “Hari ishyaka byaduteraga…ugahora wumva ko uri mu muziki kuko wari uzi neza ko uri gukora akazi kazaguha inyungu. Iyo ukora akazi kadafite inyungu ntabwo ugakora cyane.”
Uwineza Patrick, watangije REMO Awards, avuga ko kuba ibyo bihembo bitagitangwa ari uko amafaranga yo kubitegura yabuze ndetse n’abari baramwemereye kumutera inkunga bakaba barisubiye.
Uwineza avuga ko gutegura itangwa rya REMO Awards ku nshuro ya mbere, byatwaye miliyoni 5FRw. Muri ayo mafaranga yose abaterankunga bari bamwemereye kumuha agera kuri miliyoni 4FRw.
Ayo mafaranga ngo ntayo bamuhaye, biba ngombwa ko aguza binatuma afata umwanzuro wo wo kubihagarika kuko we ubwe nta mafaranga afite.
Agira ati “Twabikoze rimwe dusanga nyine uburyo bwo kubikora kugira ngo bibe bibereye iyo nyito, binajyane n’igikorwa nyir’izina, ubushobozi bukenerwa ntabwo dufite.”
Ibitekerezo ( 1 )
Patrick yipashije muremure! Ubundi ntakwizera abaterankunga! Utangira mu mbaraga zawe nkeya hanyuma bikagenda bikura buhoro buhoro, abo baterankunga nabo bagera aho bakaza! Ntabwo watangiza ikintu ku mafaranga angana gutyo utayafite ngo wizeye abaterankunga! Umushinga ni mwiza nawukomeze ariko awukore mu buryo buto bworoheje uzagenda ukura buhoro buhoro dore ko n’aho i Musanze babyifuza cyane!


text:
Salade ya macaroni na voka
Ibikoresho
- Macaroni garama 300
- Avoka 2 nto zihiye
- Inyanya 4 nziza
- Indimu 1
- Ciboulette cyangwa persil zikase duto
Uko bikorwa
- Togosa amazi arimo umunyu ushyiremo macaroni zibire
- Reka zishye ariko ntizishye cyane ubundi uzikureho
- Zishyire ku isahani nini ukoreraho salade
- Hata avoka uzikatemo ibisate bine muri buri imwe uzishyire kuri macaroni zabanje guhora
- Kata inyanya ushyireho hejuru
- Nyanyagizaho umutobe w’indimu
- Bishyire muri frigo byibura amasaha 3
- Katiraho persil hejuru ugiye kubigabura
Gracieuse Uwadata


text:
Utekereza ko uryama neza bihagije? Niba igisubizo ari oya,ubihuriyeho na benshi.Ubushakashatsi bwakozwe n’ikigo cy’ubuzima bwagaragaje ko 30% by’abakuze baryama amasaha ari munsi y’atandatu buri joro. Ibyo bivuze ko kimwe cya gatatu cy’abaturage badasinzira neza. Ubundi abantu bakuru baba bagomba gusinzira nibura amasaha ari hagati ya 7-8 mu ijoro. Abana bo bakeneye amasaha arenga 10. Abana nabo ntibaruhuka neza. 30% by’abakiri bato bagaragaje ko basabwa kuryama amasaha 8.
Icyo ni ikibazo gikomeye ku buryo muri Amerika bishyirwa mu byitabwaho ku buzima bw’abaturage. Bishobora gutera ibibazo bikomeye. Kudasinzira neza bishobora gutera impanuka, indwara zitandukanye n’ibibazo by’ubwonko. Kudasinzira bihagije ni ikibazo gikomeye cyane. Reka turebe bimwe mu bibazo bishobora guterwa nuko umuntu atasinziriye neza.
Kudasinzira neza byangiza imikorere y’ubwonko bwawe
Nta gushidikanya ko uba wumva ucitse intege iyo utasinziriye neza. Ubushakashatsi bwagaragaje ko ubwonko bwawe budakora neza iyo utaruhutse bihagije. Kwifashisha ibitera imbaraga nk’ikawa n’ibiyigize nka caffeine ntibihagije ku mubiri wawe.
Uretse kuba byangiza imikorere y’ubwonko kandi, kudasinzira neza bigabanya uburyo ufatamo ibyemezo ku bintu runaka. Niba urimo gutwara imodoka cyangwa ukora ahantu hateza ibibazo, uko kudafata imyanzuro byihuse bishobora kuguteza impanuka cyangwa bikaziteza abandi bakaba banapfa.
Kudasinzira neza byakwangiza amarangamutima yawe
Ubushakashatsi bwagaragaje ko umuntu udasinzira neza adashobora kuyobora neza amarangamutima ye. Ibi ngo biterwa n’uko igice cy’ubwonko cyitwa amygdala gitunganya amarangamutima gituma amarangamutima arenga igipimo cyane iyo utasinziriye bihagije.
Kudasinzira neza byanatera ibibazo by’umutima
Ibyo bibazo by’umutima birimo kwiyongera kw’umuvuduko w’amaraso, indwara y’umutima, kudakora k’ubwonko kwatewe n’uko amaraso atatembeye neza mu bwonko. Ubushakashatsi bwakozwe ku bantu 45 bwagaragaje ko abasinzira mu gihe kiri hasi y’amasaha atandatu mu ijoro baba bafite amahirwe menshi yo kurwara umutima cyangwa ubwonko.
Ubundi bushakashatsi bwagaragaje ko ibi bibazo byakiyongera cyane mu bana bato badasinzira neza. Kwigisha abana kuryama neza bakiri bato ni uburyo bwiza bwabafasha kurama kandi bakabaho mu buzima bwiza.
Gucika intege k’ubudahangarwa bw’umubiri wawe.
Iyo unaniwe, n’ubudahangarwa bwawe buba bunaniwe. Kudasinzira bihagije byagabanya abasirikare b’umubiri wawe. Ibi bivuze ko uhita urwara. Kudasinzira bihagije kandi bigabanya imbaraga z’umubiri wawe zo guhangana n’indwara n’ibizitera.
Ibibazo by’ubwonko
Uribuka ko twavuze ko kudasinzira neza bigira ingaruka ku marangamutima. Ubwonko bushobora guhura n’ibibazo bikomeye kurusha ibyo. Kudasinzira neza byongera guhangayika bikaba byanahagarika imikorere y’ubwonko.
Kubura ibitotsi byongera umubyibuho
Kubura ibitotsi bigira ingaruka ku mubiri wose. Ubushakashatsi bwagaragaje ko kudasinzira neza byongera umubyibuho. Ubushakashatsi bumwe bwagaragaje ko abagore basinzira amasaha ari munsi y’atanu mu ijoro bashobora kubyibuha ku kigero ya 15%.
Hari impamvu nyinshi bishoboka. Imwe muri zo ni uko umunaniro watuma udakora imyitozo ngororamubiri. Uturemangingo dushinzwe ibya appétit natwo turangirika. Ibyo bikaba byakongera ibiro by’umubiri wawe.
Gira umwanya uhagije wo gusinzira
Ubwo noneho uzi ububi bwo kubura ibitotsi ku mubiri wawe n’ubwonko bwawe, ni cyo gihe ngo utangire kwitoza no kongera igihe cyawe cyo kuruhuka. Gira ubuzima bwiza!
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valentin Twiringiyimana
18,885 total views, 6 views today


text:
Dr Niyomugabo Cyprien , Umuyobozi w’Inteko Nyarwanda y’Ururimi n’Umuco (RALC) yavuze ko biteye isoni kumva ko hari aho abana bagihanwa haba ku ishuri cyangwa mu rugo kuko bavuze ururimi rw’Ikinyarwanda.
Byagiye bivugwa hirya no hino mu mashuri aho abarezi bahana abana bavuze Ikinyarwanda bari ku ishuri, bamwe bagahanishwa kwambikwa amasuka, guhinga cyangwa ibindi bihano. Hari n’ababyeyi b’Abanyarwanda baba batifuza ko abana babo bavuga Ikinyarwanda bari mu rugo.
Dr Niyomugabo yavuze ko ari agahomamunwa kumva umuntu ashimishwa no kwiyambura ikimuranga ngo yigaragaze ukundi.
Yabivuze mu nama y’iminsi ibiri iri kubera I Kigali, ihuje abahanga mu by’indimi baturutse mu bihugu byo mu Karere k’ibiyaga bigari.
Iyi nama iri gushakisha umuti w’ibibazo byugarije imyigishirize y’indimi mu Karere k’ibiyaga bigari, ku buryo abazigishwa bajya bazimenya bitabagoye, bitandukanye n’uko byari bisanzwe.
Dr Niyomugabo yavuze ko Ikinyarwanda ari ngombwa ko kibangikana n’izindi ndimi z’amahanga ariko kigahabwa umwanya wacyo nk’ururimi rw’igihugu.
Yavuze ko bibabaje kumva ko hari abakirwanya cyangwa bakabuza abana babo kukivuga.
Ati “Hari ababyeyi babaye mu mateka aho kuvuga Ikinyarwanda byabaga ari agasuzuguro, ugakoresha ibishoboka byose ukavuga Igifaransa cyangwa Icyongereza ngo ugaragaze ko usirimutse..ariko kugirango utere imbere ugomba kwikunda, ntabwo wakwikunda rero udahereye kuby’iwanyu.”
Yakomeje agira ati “Ibyo by’abahana abana bavuga Ikinyarwanda byo ni agahomamunwa aho byaba bikiba, ni nko kubwira umuntu ngo iyange.”
Dr Kabemba Maxime wigisha mu ishuri rikuru rya Byumba (IPB) yavuze ko kwiga ururimi kavukire ari ingenzi cyane.
Kabemba yavukiye muri Repubulika Iharanira Demokarasi ya Congo, nyamara avuga Ikinyarwanda nk’uwakivukiyemo, akavuga ko yabitewe n’inyota yo kumenya ururimi rw’aho atuye.
Ati “Kwiga Ikinyarwanda ni ngombwa cyane, kuko ntabwo ushobora kuba mu gihugu utazi ururimi, ntabwo dushobora kumenya indimi zo hanze, tutazi neza Ikinyarwanda.Twitaye ku ndimi zo hanze cyane, Ikinyarwanda twakibagirwa burundu kandi niho hari umuco wacu.”
Mu Rwanda hakoreshwa indi zigera muri enye mu burezi zirimo Ikinyarwanda, Igifaransa, Icyongereza n’Igiswahili.
Icyakora usanga nubwo zigishwa abazimenya nyabyo ari bake. Dr Niyomugabo avuga ko ikibazo gihari ari uko uburyo zigishwamo bushaje, muri iyo nama bakaba bari kwiga uko kwigisha izo ndimi byakoroha, n’umunyeshuri uzigishwa kuzifata bikamworohera.
Bamwe mu bari bitabiriye inama
Dr Kabemba Maxime uvuga Ikinyarwanda nk’uwakivukiyemo
Dr Niyomugabo Cyprien, Intebe y’Inteko y’ururimi n’umuco


text:
Urubyiruko rwo mu itorero ADEPR rurakataje mu kwamagana ibiyobyabwenge.
Ntibyari bimenyerewe kumva ko itorero runaka cyangwa idini ritegura urugendo cyangwa se igiterane cyo kwamagana ibiyobyabwenge, gusa mu itorero ADEPR ho bisa nk’ibimaze kumenyerwa kuko hirya no hino mu gihugu cy’u Rwanda hagenda hategurwa ibikorwa bitandukanye byo Kwamagana ibiyobyabwenge.
Ni muri urwo rwego Ku itariki ya 19 Nzeri 2015, Urubyiruko rwo mu itorero ADEPR akarere ka Bugesera rwakoze igiterane cyo kurwanya ibiyobyabwenge, iki giterane cyari cyitabiriwe n’urubyiruko rwo mu aka karere, ubuyobozi bw’itorero ADEPR ndetse ubuyobozi bw’Akarere ka Bugesera, Iki giterane cyabanjirijwe n’urugendo rwo kwamagana ikoreshwa ry’ibiyobyabwenge aho uru urubyiruko rwari rwitwaje Bibiliya, ibitabo by’indirimbo hamwe n’ibyapa byanditseho amagambo agira ati “ Urubyiruko ryo mu itorero ADEPR Akarere ka bugesera Duhagurukiye kurwanya ibiyobyabwenge n’ibyaha bikururwa nabyo.
Mu mpanuro zitandukanye zatanzwe n’abayobozi bari aho, bagarutse cyane ku ngaruka z’ibyaha bitandukanye harimo n’ibiterwa n’ibiyobyabwenge, bifashishije ijambo ry’Imana riboneka muri Matayo 11:28 bibutsa abari aho ko abaruhijwe n’ibyaha igisubizo ari ukwakira umwami Yesu ugakizwa, kuko ariwe uruhura imitwaro yose,
Uretse kwamagana ibiyobyabwenge kandi muri iki giterane, uru rubyiruko rwaguriye Ubwisungane mu kwivuza umuryango wa Mudahogora Violette ugizwe n’abantu batandatu, Umuyobozi w’akarere ka Bugesera Bwana RWAGAJU Louis wari witabiriye iki giterane, yashimye itorero ADEPR, n’urubyiruko rwayo muri rusange rwagize iki gitekerezo, asaba n’abandi ko iki kibazo cy’ibiyobyabwenge mu urubyiruko bagihagurukira kuko iyo urubyiruko rushegeshwe nabyo aba ari igihombo gikomeye ku gihugu uyu munsi n’ijo hazaza.
Ernest RUTAGUNGIRA/agakiza.org